FITRAH AL HAJJ TEKAD BANTU MUDAHKAN PERJALANAN JEMAAH HAJI, UMRAH

KUALA LUMPUR: Butik kelengkapan ibadah haji dan umrah Fitrah Al Hajj komited mahu membantu memudahkan bakal jemaah membuat persiapan perjalanan ibadah mereka dengan menyediakan kelengkapan diperlukan di bawah satu bumbung.

Ianya memudahkan bakal jemaah mendapatkan kelengkapan ibadah seperti kain ihram, jubah, telekung, tali pinggang, kopiah, tasbih, sejadah dan lain-lain tanpa perlu berkunjung dari satu kedai ke kedai yang lain.

Fitrah Al Hajj juga komited memastikan produk jualan berkualiti, patuh syariah, harga berpatutan, dan disertakan dengan perkhidmatan mesra pelanggan.

Menurut Pengasas Fitrah Al Hajj, Azlina Omar, usahanya membuka pusat sehenti kelengkapan haji dan umrah itu selepas beliau sendiri mengalami kesukaran mendapatkan barangan diperlukan ketika umrah pertamanya pada 2015.

“Berdasarkan pengalaman peribadi, saya membuka Fitrah Al Hajj bagi membantu para duyufurrahman mendapatkan kelengkapan dengan mudah dan pada harga berpatutan.

“Fitrah Al Hajj ini bukan sekadar perniagaan kerana usaha memudahkan urusan para jemaah mendapat ganjaran pahala,” katanya.

Melalui anugerah yang pernah diterima dalam bidang perniagaan, Fitrah Al Hajj akan terus berusaha membantu jemaah haji dan umrah mencapai perjalanan rohani mereka dengan mudah serta selesa. – AlHijrah Online


Pendatang Yahudi bunuh penduduk Palestin

NABLUS — Seorang pendatang Yahudi menembak mati pemuda Palestin Mohammed Abdul-Fattah dan mencederakan seorang yang lain berdekatan sekatan tentera Huwwara di bandar Beita, Nablus, Kelmarin.

Mohammed dikejarkan ke Hospital Beilinson di Petah Tikva, timur Tel Aviv, selepas cedera parah ditembak dengan peluru hidup, dan diisytiharkan meninggal dunia sejurus tiba di hospital Zionis itu.

Pendatang terbabit, Joshua Sherman yang tinggal di kawasan penempatan haram Elon Moreh di timur laut Nablus, mendakwa mangsa cuba membuat serangan menikam.

Berdasarkan laporan yang dipetik oleh Haluan Palestin, ketika kejadian, pendatang Yahudi tersebut menyekat jalan dengan kenderaannya, menghalang laluan lori yang dipandu oleh Mohammed. Selepas Mohammed keluar dari lorinya, beliau ditembak.

Sementara Khaled Rawajbeh, 22, yang berada di lokasi tersebut turut terkena tembakan, menyebabkan kecederaan di bahagian perut. Beliau dikejarkan ke Hospital Rafidia.


PEGANG PRINSIP ISLAM TIDAK MENGHINA AGAMA LAIN

KUALA LUMPUR: Masyarakat Islam di negara ini perlu berpegang dengan prinsip dan ajaran agama itu yang melarang penganutnya daripada menghina dan menabur kebencian terhadap agama lain.

Menteri di Jabatan Perdana Menteri (Hal Ehwal Agama) Datuk Idris Ahmad berkata berikutan itu, umat Islam tidak perlu memberi sebarang reaksi terhadap perbuatan individu atau pihak yang cuba menghina agama itu.

“Kerana kita (umat Islam) lebih kepada soal (bertindak) dalam bentuk intelektual, wacana, muzakarah dan sebagainya. Tidak elok kalau kita bersikap demikian (menghina agama lain).

“Ia tidak sepatutnya berlaku pada mana-mana agama sekali pun,” katanya selepas menghadiri Majlis Pelancaran Buku Terbitan Yayasan Dakwah Islamiah Malaysia (Yadim) 2022 sempena Pesta Buku Antarabangsa Kuala Lumpur (PBAKL) 2022 di sini, hari ini.

Idris berkata demikian bagi mengulas isu baru-baru ini mengenai dua jurucakap Parti Bharatiya Janata (BJP) yang mentadbir India telah mengeluarkan kenyataan menghina Nabi Muhammad SAW dan isteri baginda Saidatina Aisyah RA.

Perkara itu telah membangkitkan kemarahan umat Islam di seluruh negara, terutama di Asia Barat, yang mengutuk tindakan itu sehingga terdapat pusat beli-belah yang memunggah keluar produk India dari rak jualan.

Ditanya sama ada Malaysia akan mengikut jejak langkah negara lain yang memboikot produk keluaran dari India, Idris berkata perkara itu akan dibincangkan kemudian – AlHijrah Online


ANGGOTA RELA MENINGGAL DUNIA SEMASA PERBARISAN HARI KEBANGSAAN 2023

SEREMBAN: Seorang anggota Jabatan Sukarelawan Malaysia (RELA) meninggal dunia selepas rebah ketika perbarisan lintas hormat sempena sambutan Hari Kebangsaan ke-66 peringkat Negeri Sembilan di Dataran Majlis Bandaraya Seremban, di sini hari ini.

Ketua Polis Daerah Seremban ACP Arifai Tarawe berkata siasatan awal mendapati lelaki berusia 53 tahun itu jatuh dan tidak sedarkan diri kira-kira 10 pagi, sebelum disahkan meninggal dunia di Hospital Tuanku Ja’afar (HTJ) di sini.

“Bedah siasat mendapati punca kematian disebabkan masalah jantung dan pemeriksaan pada tubuh badan mangsa mendapati tiada unsur jenayah dikesan.

“Kes diklasifikasikan sebagai mati mengejut,” katanya dalam kenyataan di sini hari ini.

Beliau berkata sesiapa yang mempunyai maklumat atau melihat kejadian berkenaan boleh menghubungi Pegawai Penyiasat Insp Adi Khusaini Saripudin di talian 012-7707282 atau Ibu Pejabat Daerah Seremban di talian 06-6033222.

Dalam pada itu, Pengarah RELA Negeri Sembilan, Penolong Pesuruhjaya Kanan Muhammad Faiz Musa menyifatkan pemergian anggota tersebut, Muhammad Noh Muhammad Isa, yang telah berkhidmat selama 13 tahun sebagai kehilangan besar kepada pasukan berkenaan.

“Hari ini beliau ditugaskan sebagai ketua perbarisan untuk kontinjen RELA negeri. Allahyarham yang juga Ketua Jurulatih Briged RELA Siswa Siswi (RELASIS) Politeknik Nilai di sini dikenali dengan sifat yang suka membantu terutama dalam hal berkaitan kejurulatihan kawad kaki selain penugasan anggota.

“Bukan sahaja di RELA, malah Allahyarham juga sering membantu agensi-agensi lain yang memerlukan latihan kawad kaki.. saya difahamkan pagi tadi Allahyarham sihat dan bersemangat. Beliau juga tidak pernah ketinggalan setiap kali ada perbarisan Hari Kebangsaan,” katanya kepada Bernama.

Muhammad Faiz berkata RELA akan turut membantu dengan menyalurkan sumbangan khairat kematian kepada keluarga Muhammad Noh yang bertugas sebagai penyelia di Jabatan Ukur dan Pemetaan Malaysia (JUPEM) Negeri Sembilan.–AlHijrah Online


PELUK ISLAM EMPAT TAHUN LALU, QASEH QHATIJAH KINI JOHAN HAFAZAN

BESUT: Seorang mualaf Qaseh Qhatijah Tan, 28, yang baru memeluk Islam empat tahun lalu berjaya muncul johan hafazan al-Quran kategori wanita sempena Mahrajan Amal Islami Mualaf Peringkat Kebangsaan 1444H/2022M di sini, semalam.

Dengan kemenangan itu, Qaseh Qhatijah membawa pulang hadiah wang tunai RM8,000 tajaan Lembaga Tabung Haji.

Berkongsi kisah penghijrahannya kepada Harian Metro, Qaseh Qhatijah berkata dia terdetik untuk memeluk Islam pada 2017 kerana sering bergaul dengan rakan beragama Islam ketika masih belajar.

Wanita berasal dari Sabah itu berkata dia sering melihat rakan-rakannya yang beragama Islam mengaji dan hatinya tenang mendengar orang berselawat dan membaca al-quran.

Kejohanan Mahrajan Amal Islami Mualaf Peringkat Kebangsaan 1444H semalam berlangsung  di Institut Latihan Islam Malaysia (ILIM), Kampus Besut.

Sultan Terengganu Sultan Mizan Zainal Abidin berkenan merasmikan majlis penutupan kejohanan itu yang turut dihadiri Menteri di Jabatan Perdana Menteri (Hal Ehwal Agama) Senator Datuk Idris Ahmad dan Menteri Besar Terengganu Datuk Seri Dr Ahmad Samsuri Mokhtar.

Idris ketika ditemui media berkata kejohanan seperti itu berupaya membantu saudara-saudara baru untuk menghayati dan mendalami pendidikan Islam. – AlHijrah Online


LZS HADKAN OPERASI, AGIHAN BANTUAN ASNAF DITERUSKAN

KUALA LUMPUR: Lembaga Zakat Selangor (LZS) akan mengehadkan operasi di ibu pejabat dan sebahagian cawangan susulan Perintah Kawalan Pergerakan diumumkan Kerajaan di bawah Akta Pencegahan dan Pengawalan Penyakit Berjangkit 1988 dan Akta Polis 1967 yang berkuatkuasa esok hingga 31 Mac 2020.

Ketua Pegawai Eksekutif LZS, Saipolyazan M.Yusop bagaimanapun berkata, permohonan bantuan zakat termasuk pengambilan dan penyerahan borang permohonan boleh dibuat di 13 cawangan LZS meliputi sembilan daerah yang tetap beroperasi dari jam 10 pagi hingga 3 petang sepanjang tempoh perintah kawalan itu.

Katanya, cawangan terbabit ialah Cawangan ALAMi Seksyen 13 Shah Alam, Subang Jaya, Masjid Kota Damansara, Kompleks MAIS Klang, Banting, Bandar Baru Salak Tinggi, Bangi, Ampang, Selayang, Taman Melawati, Kuala Kubu Bharu, Kuala Selangor dan Cawangan Sungai Besar.

“Penutupan operasi LZS tidak akan menjejaskan agihan bantuan bulanan dan asnaf sedia ada akan tetap menerima bantuan seperti biasa,” katanya dalam kenyataan di sini hari ini.


NETANYAHU IKRAR BINA 5,200 UNIT PENEMPATAN HARAM TAMBAHAN DI TIMUR BAITULMAQDIS

BAITULMAQDIS: Perdana Menteri Israel semalam mendedahkan rancangannya membina  5,200 unit penempatan haram di timur Baitulmaqdis yang diduduki rejim zionis.

Agensi berita Anadolu yang memetik Jerusalem Post melaporkan Benjamin Netanyahu sebagai berkata, 2,200 unit rumah akan dibina di Har Homa, manakala 3,000 unit rumah lagi akan dibangunkan di penempatan Givat Hamatos.

Netanyahu berkata penempatan di Har Homa dibina ketika beliau menjadi Perdana Menteri buat kali pertama pada 1997 ketika ini terdapat 40,000 peneroka Israel.

Pengumuman Netanyahu dibuat diambang pilihraya Israel pusingan ketiga yang dijadualkan 2 Mac depan.

Undang-undang antarabangsa menyifatkan Tebing Barat dan timur Baitulmaqdis sebagai wilayah yang dijajah dan menganggap semua aktiviti pembinaan penempatan Yahudi di situ sebagai haram. –Terjemahan AlHijrah Online


Kebimbangan melampau dan kemurungan bukan gila!

HARI ini – semua jenis simpton yang dikaitkan dengan masalah jiwa akan dianggap sakit mental atau gila!

Ini sindrom simplistik masyarakat kita yang masih belum memahami banyak
aspek mengenai perbezaan istilah klinikal psikiatrik.

Dalam ucapan di Parlimen pada 31 Julai, Menteri Kesihatan, Dr Dzulkefly
Ahmad mengulas isu kesihatan mental. Natijahnya mudah: Jangan pandang serong
pada individu yang mendapatkan rawatan psikiatris di hospital.

Walaupun sidang parlimen Julai lalu hangat dengan isu-isu relatif
politik, kenyataan Dr Dzulkefly membawa kita ke dimensi baharu. Lupakan
politik. Ada tanggungjawab segera untuk melihat realiti sosial yang selama ini
menjadi stigma masyarakat.

Bukan semua isu mental relatif pada istilah gila. Masyarakat perlu
faham asas lain mengenai gejala mental. Masalah kebimbangan melampau (anxiety),
kemurungan (depress) dan ketegangan jiwa (stres) bukan istilah gila. Tiga
simpton gangguan emosi ini kini merupakan fenomena penyakit yang meluas di
kalangan rakyat negara ini.

Data September 2017 menunjukkan, 4.2 juta atau 29.2 peratus rakyat
Malaysia berusia 16 tahun ke atas mengalami isu berkaitan masalah mental. Ini
data Kementerian Kesihatan.

Apa pun kita lihat seputar kisah yang mengejutkan dunia mengenai
kejadian maut yang berpunca daripada isu gangguan kesihatan mental.

Tragedi bunuh diri dalam kalangan artis terkenal Barat dan bintang
K-Pop menyebabkan dunia mulai heboh bercakap mengenai kesan penyakit kemurungan
serta potensi bunuh diri pesakit ini.

Heath Ledger, pelakon watak Joker dalam filem Batman ditemui mati bunuh
diri pada 22 Januari 2008. Kejadian ini mengejutkan dunia kerana bintang muda
berusia 28 tahun itu hidup dalam kemasyhuran.

Pada 18 Mei 2017, Chris Cornell, vokalis Audio Slave pula ditemui mati
bunuh diri. Kematian Cornell disusuli sahabatnya, vokalis Linkin Park, Chester
Bennington pada 20 Julai tahun yang sama. Kemudian dunia hiburan pop
digemparkan pula dengan kematian bunuh diri bintang boy band K-Pop, Kim
Jonghyun.

Kejutan terbesar tentulah Bennington. Penyanyi terkenal ini membunuh
diri selepas meraikan ulang tahun anaknya. 45 minit sebelum tragedi itu, dia
dikatakan dalam keadaan sangat gembira.

Dunia terkejut kerana vokalis pop metal ini dilihat ikon anak muda yang
sentiasa positif dengan lagu-lagunya yang havoc dan bersemangat.

Ini hanya senarai terkini. Kejadian bunuh diri dalam kalangan artis
popular berlaku sejak era Jimi Hendrix (1970), Elvis Presley (1977) dan Kurt
Cobain (Nirwana 1994).

Tidak saja di Hollywood dan arena K-Pop, Bollywood turut dilanda
tragedi bintang terkenal mati bunuh diri. Antaranya, Jiah Khan (2013) dan Diva
Bharti (1993). Malah, aktres lagenda Parveen Babi juga ditemukan mati bunuh
diri (2005).

Ini indikasi popular senarai kes bunuh diri di kalangan artis terkenal.
Namun, punca kematian mereka sama dengan ribuan kes bunuh diri yang lain. Mereka
mengalami tekanan penyakit kemurungan.

Jadi tidak hairanlah, apabila NGO The Befrienders mendedahkan fakta
mengejutkan mengenai data ancaman bunuh diri di kalangan pesakit kemurungan
baru-baru ini.

Sepanjang 2017, The Befrienders menerima 27 ribu panggilan dan emel
berkaitan kemurungan yang mendorong pada keinginan bunuh diri. Ia angka yang
sangat mengejutkan.

Pengerusinya, Justin Gerard Victor mendedahkan, angka itu menakutkan.
Ia meningkat berbanding statistik 25 ribu panggilan dan emel pada tahun
sebelumnya.

“Peningkatan sebanyak 8 peratus membuatkan para sukarelawan
melipatgandakan usaha bagi memastikan konflik pemanggil didengari dan diberikan
perhatian sewajarnya.

“Kita ingin singkirkan stigma dan tanggapan negatif umum yang menjadi
penghalang pesakit untuk mendapatkan pertolongan dan rawatan yang sepatutnya,”
kata Justin.

Beliau berkata demikian semasa menghadiri program bicara Penyakit
Mental: Pembunuh Senyap sempena Sidang Kemuncak Aspirasi dan Kepemimpinan
(NALS) 2018 di Pusat Dagangan Dunia Putra (PWTC), 4 Februari lalu.

Hadir sama, Ketua Jabatan Psikiatri Pusat Perubatan Universiti
Kebangsaan Malaysia (PPUKM), Prof. Dr. Marhani Midin; Pakar Perubatan Kesihatan
Awam Kementerian Kesihatan Malaysia (KKM), Dr. Nurashikin Ibrahim dan Presiden
Medtweet.my, Dr. Khairul Hafidz Alkhair Khairul Amin.

Kita renung sejenak persekitaran yang dialami pesakit kemurungan di
negara ini. Percayakan anda, kos yang mahal bakal menjadi punca penderita
depresi mati bunuh diri?

Kos rawatan pakar swasta dan bil perubatan menelan belanja sekitar
RM500 bagi satu kaunseling sekitar 30 minit. Stok ubat yang dibekalkan hanya
untuk enam ke lapan minggu. Secara purata, pesakit memerlukan antara RM6 ribu
hingga RM9 ribu setahun bagi menanggung bil rawatan.

Bagi yang tidak mampu, mereka harus ke hospital kerajaan. Cabarannya
tentu lebih rumit. Ketika tekanan sudah memuncak dan mendekati keinginan bunuh
diri, paling cepat peluang mendapatkan rawatan pakar kerajaan memerlukan tempoh
dua minggu.

Dua minggu tanpa ubat, ketika tekanan kemurungan sudah memuncak – tanpa
bantuan kaunseling, kejadian bunuh diri boleh berlaku pada bila-bila masa.

Itu belum lagi pesakit kemurungan mengalami dilema kerana terpaksa
mendaftar secara terbuka di Jabatan Psikiatri dan duduk sebaris di kerusi
menanti dengan pesakit mental untuk bertemu doktor pakar.

Selain itu, tahukah anda: Ketika penderita bertemu doktor di klinik
pakar hospital swasta dan menyatakan tahap kemurungan yang dialami sangat
kritikal, mereka tidak akan dirawat di wad.

Mereka hanya diberikan kaunseling dan ubat. Hospital swasta memiliki
polisi tidak menerima pesakit kemurungan di wad!

Alasan pakar psikiatris mudah: Hospital swasta tidak menyediakan wad
khas kerana bimbang pesakit ini mencetuskan kekacauan. Hospital swasta hanya
memberikan khidmat komersil pesakit luar.

Selain itu perbezaan harga ubat juga turut menambah beban pesakit ini. Xanax
0.5mg yang digunakan sebagai ubat popular dalam rawatan kemurungan dijual pada
harga RM5 sebiji di hospital swasta, manakala di hospital kerajaan ia hanya
berharga kurang RM1.

Kita masih ketinggalan dalam menangani rawatan masalah kemurungan.
Kekurangan pakar psikiatri, serta tekanan komersil yang teruk dalam kos
kaunseling dan perubatan merupakan pembunuh awal sebelum pesakit membunuh diri.

Sistem rawatan kita terhadap pesakit ini juga sangat mendukacitakan.

Dalam satu kes, seorang pesakit pernah mengunjungi hospital swasta pada
jam 12.00 tengah malam dan mengadu: “Tadi, saya berada di tengah jalanraya dan
mengharapkan kenderaan besar yang laju melanggar saya hingga mati. Tetapi saya
kuatkan diri untuk datang ke mari.”

Jawapan yang diterima ialah “kami tidak menerima pesakit psikiatrik.
Anda harus ke tempat lain…”

Pesakit itu merayu: “Berikan saya sesuatu. Saya perlu bertahan sebelum
esok pergi mencari tempat rawatan yang sesuai.”

Doktor itu menjawab: “Saya tidak dapat membantu.”

Setelah beberapa kali merayu dan meminta dibantu, dia masih tidak diterima
atas alasan tidak menerima kes seperti itu.

Ini bukan aneh. Semua rawatan psikiatrik adalah projek mewah di
hospital swasta. Ia dianggap penyakit mewah. Kos kaunseling doktor pakar dan
harga ubat yang mahal, menjadikan kemurungan ialah penyakit elit yang
berorientasikan wang.

Apa yang didedahkan Befrienders hanyalah angka. Apa yang belum didedah
dan didebatkan secara terbuka ialah: Bagaimana SOP dan persediaan hospital
swasta dan kerajaan dalam membantu mangsa?

Kita sudah ada angka dan fakta. Kita sudah ada pengetahuan dan
kesedaran. Apa yang kita belum ada hanyalah tindakan berkesan bagi membantu
pesakit kemurungan.

27 ribu angka panggilan dan emel yang didedahkan Befrienders akan
berubah menjadi angka kematian sedikit demi sedikit pada tahun-tahun mendatang.
Selagi kita tidak berubah dalam bentuk penyediaan rawatan yang boleh diakses
secara mudah dan murah.

Ingat! Kemurungan bukan penyakit gila. Ia kombinasi yang kompleks
mengenai komposisi kognitif. Kemurungan juga merangkumi isu genetik dan
penghasilan kimia dalam tubuh. Selain soal utama yang bersangkutan dengan
kejiwaan dan perasaan.

* Zainal Rashid Ahmad ialah wartawan dan penulis sastera. Beliau telah memenangi 38 hadiah  sastera.


VAKSIN KORONAVIRUS DIJANGKA SIAP LEBIH AWAL

KUALA LUMPUR: Dalam dua bulan sahaja jumlah kes dan kematian berkaitan novel koronavirus (Covid-19) sudah melepasi bilangan kes dan kematian SARS (sindrom pernafasan akut teruk). Maka tidak hairanlah pelbagai pihak antarabangsa kini berlumba-lumba dalam penghasilan vaksin bagi mencegah jangkitan itu.

Ketika artikel ini ditulis, virus itu telah menjangkiti 45,194 mangsa dan menyebabkan 1,114 kematian.

Penghasilan vaksin yang selamat digunakan manusia biasanya mengambil masa bertahun, namun ahli virologi Prof Emeritus Datuk Dr Lam Sai Kit percaya kali ini, proses itu boleh dipercepatkan lagi.

“Kemajuan teknologi membolehkan kita menghasilkan vaksin cubaan (candidate vaccine) dalam masa beberapa minggu sahaja, berbanding kaedah tradisional yang mengambil masa bertahun,” katanya kepada Bernama ketika dihubungi.

Turut membantu mempercepatkan proses itu ialah inisiatif saintis China yang pantas mengesan jujukan genom virus itu lalu berkongsi dapatan mereka dengan masyarakat dunia pada 10 Jan. Ini hanya sebulan selepas pendedahan kes pertama pneumonia disebabkan virus misteri di Wuhan pada 8 Dis.

Situasi ini berbeza dengan masa yang diambil untuk mengenalpasti jujukan koronavirus SARS selepas penyebaran wabak itu pada lewat 2002, iaitu lebih setengah tahun.

BERAPA LAMA LAGI?

Walaupun vaksin cubaan dapat dihasilkan dalam beberapa minggu sahaja, proses penilaian untuk keselamatan penggunaannya ke atas manusia tetap akan mengambil masa yang lama.

“Vaksin cubaan ini perlu melalui ujian haiwan sebelum ujian klinikal yang melibatkan manusia. Ada kemungkinan vaksin ini hanya dapat siap setelah tempoh penularan wabak berakhir. Ini seperti dalam kes SARS dahulu yang vaksinnya mengambil masa 20 bulan untuk dihasilkan,” kata Lam.

Vaksin itu tidak sempat dipasarkan kerana penularan wabak SARS berjaya dikawal dengan langkah kesihatan awam yang baik, manakala vaksin untuk MERS (sindrom pernafasan Timur Tengah) pula masih dalam penghasilan.

Pakar imunologi Datuk Dr Musa Nordin berkata walaupun terdapat keperluan mendesak untuk menghasilkan vaksin Covid-19 dengan segera, harus diingat penghasilan vaksin merupakan satu proses yang melibatkan kos dan risiko tinggi.

“Secara puratanya, ia mengambil masa 10 tahun dari tempoh ujian pra-klinikal ke Fasa 1-3 ujian klinikal sebelum keberkesanan dan keselamatan sesuatu vaksin itu dapat dibuktikan. Hanya selepas itu badan-badan penyelia dapat meluluskan pendaftarannya untuk kegunaan manusia.

“Bagaimana pun, pengalaman dalam penghasilan vaksin cubaan bagi MERS dan SARS dapat membantu mempercepatkan penghasilan Covid-19. Kalaulah saya diminta teka secara optimis, jangkaan saya dalam enam bulan,” katanya kepada Bernama ketika dihubungi.

BAGAIMANA PULA KALAU IA BERMUTASI?

Antara kerisauan yang timbul sekiranya vaksin tidak dapat dihasilkan dengan cepat ialah Covid-19 akan mengalami mutasi, sekaligus mengurangkan keberkesanan vaksin yang bakal dihasilkan.

Namun, harus diketahui bahawa koronavirus tidak melalui rombakan genom seperti virus influenza, yang kerap melalui mutasi.

Covid-19, seperti juga SARS, adalah daripada keluarga koronavirus. Genom koronavirus terdiri daripada bebenang tunggal RNA (asid ribonuklik). Mikrob yang mempunyai genom sebegitu biasanya bermutasi dengan amat cepat, tetapi SARS mempunyai sistem pembetulan molekular yang dapat mengurangkan kadar mutasi.

Oleh kerana genom Covid-19 mirip SARS, maka ada kemungkinan Covid-19 juga tidak akan bermutasi dengan pantas.

Ini berbeza dengan genom virus influenza yang terdiri daripada RNA bebenang tunggal dengan pelbagai segmen, menyebabkan ia kerap bermutasi.

Maka, jika vaksin bagi Covid-19 dihasilkan, ia tetap akan berkesan walaupun tempoh penularan wabak telah berakhir.

Lam tidak menolak kemungkinan Covid-19 bermutasi, namun berkata ianya tidak perlu dirisaukan.

“Biasanya, perubahan besar hanya berlaku apabila virus berpindah ke spesis lain. Harapannya ialah kalau pun ada mutasi, ianya kecil dan tidak melibatkan spike protein, iaitu satu antigen penting dalam penghasilkan antibodi yang meneutralkan kesan virus dalam sistem imun kita.

“Kalau perubahan yang berlaku kecil, vaksin itu masih mampu memberi perlindungan atau pun mengurangkan keterukan penyakit,” jelasnya.

Spike protein koronavirus ialah satu jentera molekular pelbagai fungsi yang menjadi pengantara kemasukan koronavirus dalam sel.

CEPI

Pada bulan Januari, Coalition of Endemic Preparedness Innovations (CEPI) mengumumkan ia akan membiayai tiga program bagi penghasilan vaksin Covid-19.

Antara organisasi yang dibiayai CEPI ialah Queensland University. Ketua pusat pengajian kimia dan biosains molekular di universiti itu, Prof Paul Young berkata kumpulannya menggunakan satu teknologi yang dipanggil molecular clamp untuk penghasilan vaksin yang cepat.

Kumpulan penyelidik di bawah Young berpengalaman tinggi dalam penggunaan teknologi itu dalam penghasilan vaksin cubaan bagi influenza, Nipah, Ebola dan MERS. Mereka optimis dapat menghasilkan vaksin Covid-19 dalam hanya enam bulan.

“Kami sedang bekerja siang dan malam untuk menghasilkan spike protein dalam sel secukupnya untuk penghasilan vaksin sub-unit ini,” katanya melalui emel.

Vaksin sub-unit ialah vaksin yang dibuat daripada secebis komponen virus yang meransang tindakbalas imuniti. Ini seterusnya akan mewujudkan imuniti dalam tubuh bagi virus itu.

CEPI ialah organisasi bukan untung yang ditubuhkan pada 2017 untuk membiayai penghasilan vaksin bagi penyakit berjangkit yang baru muncul. Ia berpangkalan di Oslo, Norway dan merupakan perkongsian antarabangsa yang mempelopori pembangunan vaksin dalam situasi kecemasan seperti ini.

CEPI turut membiayai Inovio Pharmaceuticals Inc dalam penghasilan vaksin Covid-19.

“Berdasarkan pengalaman kami dalam penghasilan vaksin bagi MERS dan demam Lassa, Inovio dapat merangka vaksin potensi dalam hanya beberapa jam selepas China berkongsi kod genetik Covid-19. Kami menyasarkan ujian manusia pertama dijalankan di US sebelum awal musim panas,” kata Joseph Kim, Presiden dan CEO Inovio Pharmaceuticals.

Satu lagi projek yang dibiayai CEPI dijalankan oleh Moderna Therapeutics Inc yang sedang bekerjasama dengan US National Institute of Allergy and Infectious Diseases. Vaksin yang diusahakan Moderna berasaskan molekul RNA yang akan mengarahkan sel menghasilkan protein yang mampu mencegah atau melawan penyakit.

KEBERSIHAN DIRI AMALAN TERBAIK

Walaupun pelbagai usaha dan kajian sedang dijalankan, tiada jaminan bahawan ada ubat antiviral atau vaksin bagi Covid-19 yang dapat dihasilkan sebelum berakhirnya penularan wabak ini. Bagaimana pun, situasi ini bukanlah seteruk yang dijangka.

“Kita mungkin akan mengambil berbulan untuk menghasilkan ubat antiviral atau pun vaksin yang berkesan, tetapi ini tidak bermaksud kita tidak mampu menghentikan penularan virus ini. Seperti yang kita lihat dalam kes SARS dan MERS, amalan kesihatan awam yang baik harus dijadikan tunggak utama dalam pengawalan penularan wabak ini dan dalam rawatan mereka yang telah dijangkiti virus.

“Pengesanan sentuh (contact tracing), mengasingkan pesakit, pemakaian topeng muka, kerap membasuh tangan dan mengelakkan kontak rapat dengan pesakit adalah cara yang terbukti dan berkesan untuk mengawal penyebaran wabak.

“Kini dengan maklumat daripada China yang mengatakan virus ini boleh disebarkan bukan sahaja melalui titisan, malah menerusi aerosol (percampuran virus dengan titisan udara) juga, adalah lebih mencabar untuk mengelakkan jangkitan. Maka, penghasilan vaksin adalah sangat dialukan.” — BERNAMA


MANGSA ‘HILANG’, POLIS SUKAR AMBIL TINDAKAN KES PUKUL DI MANJUNG

IPOH: Polis meminta penunggang basikal yang dipukul menggunakan batang besi oleh seorang lelaki di persimpangan lampu isyarat di Jalan Seri Manjung-Segari, Manjung seperti dalam video yang tular di media sosial baru-baru ini, tampil membuat laporan untuk tindakan lanjut.

Ketua Polis Daerah Manjung ACP Nor Omar Sappi berkata pihaknya telah memperoleh perintah untuk siasat (OTI) daripada timbalan pendakwa raya hari ini bagi meneruskan siasatan, namun ia tidak dapat dilengkapkan berikutan mangsa dipercayai lelaki warga asing itu, tidak dapat dikenal pasti sehingga kini.

“Suspek telah mengaku (ketika soal siasat) namun mangsa tidak tampil, jadi bagaimana kami hendak tahu kecederaan dialami dan sebagainya.

“Siasatan mungkin akan tertangguh, jadi kami minta mangsa supaya tampil membuat laporan polis,” katanya ketika dihubungi Bernama di sini, hari ini.

Beliau berkata setakat ini polis telah menjalankan siasatan dengan memanggil suspek berusia 34 tahun itu, selain mengambil keterangan saksi kejadian termasuk rakannya yang merupakan pemilik kereta yang digunakan ketika kejadian.

Katanya orang awam di tempat kejadian yang menyaksikan insiden itu, turut diminta memberi keterangan kepada pihak polis bagi membantu siasatan termasuk bagi mengenal pasti identiti mangsa.

Pada Selasa lepas, polis merekodkan keterangan suspek di Ibu Pejabat Polis Daerah Manjung dan mendapati punca kejadian adalah salah faham antara kedua-duanya hingga suspek bertindak memukul mangsa kerana mendakwa mangsa telah memaki hamun serta mencabarnya.

Tular di media sosial rakaman video memaparkan seorang lelaki menaiki kereta Proton Wira berwarna biru memberhentikan kenderaannya lalu memukul seorang lelaki yang sedang menunggang basikal di persimpangan lampu isyarat berhampiran pasar raya AEON Mall Seri Manjung. –AlHijrah Online


PENERBANGAN PERTAMA HAJI TAHUN INI DIJANGKA PADA 4 JUN

MUAR: Penerbangan pertama bagi jemaah haji Malaysia pada tahun ini dijangka  pada 4 Jun ini berbanding perancangan awal pada 31 Mei berikutan pengurangan jumlah jemaah yang akan menunaikan Rukun Islam kelima itu berbanding kebiasaannya.

Menteri Di Jabatan Perdana Menteri (Hal Ehwal Agama) Senator Datuk Idris Ahmad berkata anjakan tarikh berkenaan juga adalah berdasarkan rundingan dengan syarikat-syarikat penerbangan.

Beliau berkata jika dahulu penerbangan yang melibatkan jemaah haji adalah berjumlah 80 penerbangan tetapi ia telah berkurangan sehingga separuh tahun ini.

“Manakala, bagi tahun-tahun sebelum ini jumlah jemaah haji adalah sekitar 30,000 orang, namun pada tahun ini, jumlah jemaah hanya 14,000 orang sahaja.

“Baru sahaja tadi (hari ini) saya bertemu Ketua Pegawai Eksekutif (Tabung Haji) tanya macam mana penerbangan haji dan beliau menjawab kemungkinan akan diganjak kepada 4 Jun kerana dulu 80 penerbangan sekarang dah jadi separuh,” katanya kepada pemberita, di sini hari ini.

Beliau berkata demikian selepas merasmikan Ar Rahnu Yapeim Akses dan Yapeim Gold Akses Muar di pekarangan Bangunan Mara, di sini.

Dalam masa yang sama, Malaysia juga masih menunggu keputusan Kerajaan Arab Saudi berhubung rayuan kuota tambahan 5,000 jemaah bagi musim haji kali ini.

Sementara itu, berkenaan dengan Ar Rahnu Yapiem yang melebarkan sayapnya ke Muar, Idris berkata ia menjadikan jumlah keseluruhan cawangannya di seluruh negara kepada 213 buah.

“Selain itu, di Muar ini juga dibuka cawangan kesembilan Ar Rahnu Yapeim Akses (Bergerak) dan juga cawangan kelima Yapeim Gold Akses yang menawarkan perkhidmatan skim mikro kredit, penjualan emas terpakai dan pembelian barang kemas dengan harga yang kompetitif,” katanya.–AlHijrah Online


Covid-19: PELAKSANAAN SOLAT HAJAT SERENTAK DI SELURUH NEGARA ESOK – ZULKIFLI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menitahkan pelaksanakan solat hajat serentak di seluruh negara dilakukan demi kesejahteraan rakyat Malaysia dalam berdepan situasi wabak COVID-19.

Susulan titah Seri Paduka Baginda, Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata berdasarkan taakulannya dan ilham daripada-Nya, solat hajat serentak seluruh negara itu sesuai diadakan pada  Jumaat (esok) bersamaan 3 Sya’ban 1441H selepas solat zohor di rumah dan tempat masing-masing.

“Renungkanlah firman Allah SWT: وَإِذَا سَأَلَكَ عِبَادِي عَنِّي فَإِنِّي قَرِيبٌ أُجِيبُ دَعْوَةَ الدَّاعِ إِذَا دَعَانِ

“Dan apabila hamba-hamba-Ku bertanya kepadamu mengenai Aku maka (beritahu kepada mereka): Sesungguhnya Aku (Allah) sentiasa hampir (kepada mereka);Aku perkenankan permohonan orang yang berdoa apabila dia berdoa kepada-Ku.” (Surah al-Baqarah: 186)

“Maka, saya menyeru kepada seluruh umat Islam di Malaysia untuk menyahut titah KDYMM Tuanku Agong dengan melaksanakan solat hajat serentak di seluruh negara adalah pada hari Jumaat (esok) pada 27 Mac 2020 bersamaan 3 Sya’ban 1441H selepas solat zohor di rumah dan tempat masing-masing.

“Dan memenuhi hari Jumaat dengan zikrullah, taubat dan munajat kepada-Nya. Kepada Allah SWT jua kita berserah,” katanya dalam kenyataan di sini hari ini. — AlHijrah Online


ELAK SENTUH KEDUDUKAN RAJA-RAJA DALAM WACANA PERBAHASAN POLITIK – PM ANWAR

SEKINCHAN: Perdana Menteri Datuk Seri Anwar Ibrahim meminta semua pihak tidak menggunakan hal kedudukan dan martabat Raja-Raja Melayu sebagai bahan wacana perbahasan politik yang tidak sihat.

Beliau berkata institusi diraja negara ini seharusnya dipelihara dan disanjung oleh semua golongan.

Justeru Perdana Menteri meminta rakyat meneliti pendakwaan yang dikenakan terhadap Menteri Besar Kedah Datuk Seri Muhammad Sanusi Md Nor hari ini di bawah Akta Hasutan 1948 dan menghormati proses yang dijalankan oleh mahkamah.

“Saya minta orang teliti apa pendakwaannya, yang pertama apa (laporan polis oleh) Dewan Diraja Selangor dan kemudian apa alasan Peguam Negara bagi pendakwaan setelah siasatan polis,” kata beliau kepada media selepas merasmikan Program Sentuhan Agro MADANI Peringkat Negeri Selangor di sini hari ini.

Terdahulu, Muhammad Sanusi mengaku tidak bersalah di dua Mahkamah Sesyen Selayang hari ini, atas dua pertuduhan iaitu menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik, minggu lepas.

Lagi menyusul. — AlHijrah Online


DERITA ETNIK UIGHUR DILUPAKAN?

Laporan Berita AlHijrah mengenai nasib etnik Uighur yang semakin dilupakan. Siaran berita 26 Januari 2020. — AlHijrah Online


BILAL PARAH DIREMPUH MOTOSIKAL

KUALA NERUS: Seorang bilal Masjid Kampung Banggol Binjai cedera parah setelah dirempuh sebuah motosikal di Kampung Bukit Guntung, Kuala Nerus semalam.

Dalam kejadian kira-kira jam 9.15 malam itu, Jusoh @ Shafie Mamat, 70, yang juga seorang pesara polis cedera di bahagian kepala akibat hentakan.

Sebelum itu, Jusoh dikatakan dalam perjalanan ke kedai di kampung berhampiran dengan menunggang motosikal untuk minum setelah selesai solat dan urusan di masjid.

Kira-kira 100 meter setelah keluar dari satu simpang, mangsa dipercayai ingin membelok ke kanan sebelum dilanggar motosikal yang dinaiki seorang lelaki dari arah belakang.

Akibat rempuhan itu, mangsa tercampak ke tengah jalan sebelum dibantu orang awam yang berada berdekatan lokasi kejadian.

Bilal yang parah dan penunggang lelaki yang cedera ringan itu dikejarkan ke Hospital Sultanah Nur Zahirah (HSNZ) di Kuala Terengganu oleh ambulans untuk rawatan. – AlHijrah Online


PERARAKAN BENDERA: HAMAS SIAP SEDIA MALAM INI JIKA ISRAEL MENYERANG

BAITULMUQADDIS: Pejuang Hamas bersedia menghadapi serangan rejim Zionis Israel jika keadaan kembali tegang susulan tindakan Israel yang berdegil untuk meneruskan ‘Perarakan Bendera’ di perkarangan Masjid al-Aqsa.

Hamas sebelum ini memberi amaran perarakan kontroversi itu bakal menyemarakkan semula konflik berlarutan selama 13 hari yang telah reda pada bulan lalu.

Lapor agensi, Israel tidak akan berundur untuk meneruskan perarakan tersebut, malah menugaskan Pasukan Pertahanan Israel (IDF) bagi melindungi penduduk di penempatan haram.

Kerajaan Israel yang baharu dibentuk telah meluluskan perarakan tersebut menerusi kenyataan Menteri Keselamatan Dalam Negeri Israel, Omer Barlev yang telah meluluskan perarakan berkenaan berlangsung dan bersetuju untuk meletakkan anggota polisnya dalam keadaan bersedia.

‘Perarakan Bendera’ merupakan perarakan penuh kontroversi oleh kumpulan berhaluan kanan dan kumpulan penduduk penempatan haram selepas kejatuhan Benjamin Netanyahu daripada menjadi Perdana Menteri yang kini dipegang oleh Naftali Bennet.

Penduduk Israel dijangka berarak dari Pintu Damascus ke bandar lama timur Baitulmuqaddis, malam ini (waktu Malaysia).

Keadaan menjadi semakin tegang apabila perarakan itu diadakan selepas Israel mengusir penduduk Palestin secara paksa di kawasan kejiranan Sheikh Jarrah.

Perdana Menteri Palestin, Mohammad Shtayyeh berkata, perarakan itu adalah bentuk provokasi terhadap penduduk negara ini dan pencerobohan di Baitulmuqaddis dan kawasan suci di sekitarnya.

Kedegilan Israel itu dijangka membangkitkan semangat juang rakyat Palestin serta penduduk Islam di seluruh dunia demi mempertahankan masjid suci yang ketiga, Masjid Al-Aqsa.—AlHijrah Online


AGONG, RAJA PERMAISURI BERANGKAT HADIRI PERTABALAN RAJA CHARLES III

LONDON: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah hari ini berangkat menghadiri istiadat pertabalan Raja Charles III, yang berlangsung di Wesminster Abbey pada Sabtu.

Seri Paduka berdua tiba di London, pada Rabu bagi mengadakan lawatan khas hingga 14 Mei, atas persilaan rasmi Raja Charles III bagi menghadiri Istiadat Pertabalan baginda sebagai Pemerintah United Kingdom (UK).

Kota London hari ini menjadi tumpuan dunia dengan kunjungan raja-raja dan anggota kerabat, ketua-ketua negara, ketua-ketua kerajaan serta dif-dif kenamaan utama dari seluruh dunia. Kira-kira 2,000 tetamu jemputan khas menghadiri upacara bersejarah United Kingdom itu.

Upacara gemilang penuh istiadat tradisi diraja UK itu turut menyaksikan pertabalan Permaisuri Camilla, bermula pada 11 pagi waktu UK (6 petang waktu Malaysia), yang diikuti  oleh rakyat England serta masyarakat antarabangsa menerusi siaran televisyen secara langsung dan media sosial.

Al-Sultan Abdullah, yang memakai pakaian istiadat No. 1 tentera sementara Tunku Azizah mengenakan persalinan baju kurung moden berwarna kuning direka khas oleh baginda sendiri untuk istiadat pertabalan baginda berdua pada tahun 2019.

Al-Sultan Abdullah dan Tunku Azizah merupakan Ketua Negara Malaysia yang pertama berangkat menghadiri ke Istiadat Pertabalan Raja UK.

Kali terakhir istiadat yang sama diadakan adalah 70 tahun lalu, ketika Ratu Elizabeth II ditabal menjadi ketua negara UK pada 2 Jun 1953. Ketika itu, Tanah Melayu (kini Malaysia) masih belum merdeka dan Institusi Yang di-Pertuan Agong belum lagi wujud.

Mengikut rekod sejarah ketika istiadat pertabalan Ratu Elizabeth II, Sultan Kelantan, Sultan Johor, Sultan Selangor dan Sultan Perak berkenan berangkat mewakili Tanah Melayu, yang ketika itu masih lagi tertakluk di bawah pentadbiran British sebagai negara koloni, ke istiadat pertabalan berkenaan.

Sempena istiadat pertabalan Raja Charles III, Malaysia turut diwakili dalam perarakan pertabalan besar-besaran yang menyaksikan pembabitan kira-kira 6,000 anggota tentera UK termasuk 400 anggota tentera dari 38 negara Komanwel.

Sejumlah 12 anggota Batalion Pertama Rejimen Askar Melayu Diraja, bangga diberi penghormatan menyertai perbarisan dan perarakan diraja dengan mempamerkan keterampilan dan mutu kawad terbaik.

Suasana di sekitar London bagaikan berpesta dengan orang ramai dari serata pelosok dunia membanjiri kota raya untuk menyaksikan sendiri peristiwa bersejarah era moden ini.–AlHijrah Online


UNDANG-UNDANG LARANG LOMPAT PARTI DILULUS DEWAN RAKYAT

KUALA LUMPUR: Pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah ‘lompat parti’ mendapat sokongan lebih dua pertiga ahli dewan, sekali gus melakar sejarah yang mengubah landskap politik tanah air.

Rang Undang-Undang Perlembagaan (Pindaan) (No. 3) 2022 itu memperoleh masing-masing sokongan 209 daripada 220 Ahli Parlimen selepas dua kali undi belah bahagian dilakukan, iaitu lebih dua pertiga persetujuan Ahli Dewan Rakyat.

Yang Dipertua Dewan Rakyat Tan Sri Azhar Azizan Harun ketika mengumumkan perkara itu berkata 11 Ahli Parlimen tidak hadir.

“Syabas kepada semua Ahli-Ahli Yang Berhormat yang mencipta sejarah hari ini,” katanya.

Pindaan itu dibahaskan 54 Ahli Parlimen selepas Perdana Menteri Datuk Seri Ismail Sabri Yaakob membentangkannya untuk bacaan kali kedua kira-kira 11.30 pagi, semalam.

Pindaan mengandungi empat perenggan dan enam fasal, dengan empat daripadanya adalah fasal baharu antaranya menyebut seseorang Ahli Dewan Rakyat akan hilang kerusi dimenanginya, jika wakil rakyat itu bertukar parti. – AlHijrah Online


J&T MINTA MAAF, ISU KOMISEN DIDAKWA SALAH FAHAM

KUALA LUMPUR: Syarikat kurier, J&T Express hari ini tampil memohon maaf susulan penularan video pekerjanya yang mengagihkan bungkusan pelanggan secara ganas dan tidak menyenangkan ramai pihak.

Syarikat itu memaklumkan akan menyediakan lebih banyak latihan kepada pekerja untuk meningkatkan mutu perkhidmatan.

“Di samping itu, pihak J&T Express ingin menjelaskan perkara tentang pekerja J&T mogok dan tentang komisen adalah tidak benar.

“Segala perkara yang berlaku adalah satu salah faham semata-mata,” ujar kenyataan yang dikongsi J&T Express – Malaysia di laman Facebook rasmi.

Sejak semalam tular video sekumpulan pekerja J&T yang didakwa mogok disebuah gudang barangan.

Video tersebut turut menunjukkan seorang pekerja membaling barangan pelanggan yang mengundang rasa kurang senang ramai pihak. – AlHijrah Online


Terengganu catat kenaikan peratusan bayi tidak divaksin

TERENGGANU, 6 Mac – Bilangan bayi yang dikesan tidak diberi suntikan imunisasi di Terengganu meningkat kira-kira 17 peratus iaitu seramai 231 bayi pada 2018 berbanding 191 pada tahun sebelumnya.

Pengarah Jabatan Kesihatan Negeri, Dr Mohd Jusoh berkata,
peningkatan itu didorong oleh pelbagai faktor.

Antaranya faktor tersebut ialah wujudnya keraguan
dikalangan sesetengah golongan masyarakat terhadap kesucian vaksin serta tidak
yakin dengan keselamatan kandungannya.

Jelas Dr Mohamad, walaupun nisbah penolakan adalah kecil
berbanding purata kelahiran 25 ribu bayi setiap tahun di negeri ini, namun
pihaknya berhasrat mencapai sekurang-kurangnya 85 peratus bayi diberi suntikan
imunisasi.

Ia bagi mencegah penularan pelbagai penyakit berbahaya antaranya
demam campak, difteria, tetanus serta batuk kokol.

Beliau ditemui media selepas merasmikan program derma
darah sempena Hari Penolong Pegawai Perubatan Peringkat Terengganu 2019 di
hospital Sultanah Nur Zahirah (HSNZ).

Dalam pada itu Dr Muhamad berkata, suntikan vaksin di
kalangan masyarakat juga bertujuan merangsang “herd immunity” yang
penting untuk bayi serta individu yang tidak boleh diberi vaksin ekoran faktor
kesihatan.


KELANTAN TINGKAT KEMPEN IMUNISASI PELALIAN

KOTA BAHARU, 26 Jun – Jabatan Kesihatan Kelantan akan meningkatkan kempen berhubung suntikan vaksin lima serangkai DTaP-IPV//Hib bagi menghindari difteria, pertusis, tetanus, polio dan haemophilus influenzae type b di negeri ini.

Pengarahnya Datuk Dr Ahmad Razin Ahmad Mahir berkata kesedaran masyarakat khususnya luar bandar terhadap kepentingan imunisasi pelalian masih kurang dan keadaan itu agak membimbangkan.

“Walaupun sejak lima tahun lepas, kami tidak menerima laporan berlakunya kes difteria, namun kesedaran masyarakat terhadap kepentingan imunisasi untuk anak mereka masih berada di tahap kurang memuaskan.

“Kami akan melakukan tindakan susulan bagi kes-kes keciciran pelalian dalam kalangan kanak-kanak khasnya penduduk di luar bandar terhadap kepentingan imunisasi serta sedang mengenal pasti kumpulan sasar yang menolak program suntikan vaksin tersebut,” katanya ketika dihubungi Bernama di sini, hari ini.

Vaksin lima serangkai perlu diberikan kepada kanak-kanak berumur dua, tiga dan lima bulan sebagai dos utama dan 18 bulan sebagai dos tambahan.

Beliau berkata antara punca tidak mendapatkan imunisasi yang dikenal pasti ialah anak tidak sihat ketika perlu dibawa ke klinik pada tarikh ditetapkan serta tinggal di kawasan pedalaman.

Ahmad Razin berkata kempen terhadap imunisasi pelalian itu akan dipergiat kerana program vaksin berkenaan adalah percuma dan disediakan di semua hospital dan klinik kerajaan. Beliau berkata pihaknya akan mengadakan taklimat terkini kepada semua pengamal perubatan di pelbagai peringkat agar mereka dapat memberi penerangan kepada golongan antivaksin.

BERNAMA


KERAJAAN MALAYSIA SUMBANG US$200,000 KEPADA MANGSA BANJIR DI PAKISTAN

PUTRAJAYA: Kerajaan Malaysia menyumbang sebanyak US$200,000 kepada mangsa banjir di Pakistan.

Kementerian Luar dalam satu kenyataan pada Sabtu memaklumkan sumbangan itu telah disalurkan kepada Tabung Bantuan Banjir Perdana Menteri Pakistan 2022 melalui akaun Affin Bank tempatan yang dibuka oleh Suruhanjaya Tinggi Pakistan di Kuala Lumpur.

“Malaysia menyatakan solidaritinya dengan Kerajaan dan rakyat Pakistan berikutan banjir dahsyat yang menyebabkan penderitaan, kehilangan nyawa, kemusnahan infrastruktur dan harta benda serta kehilangan sosialekonomi yang tidak pernah berlaku sebelum ini.

“Rakyat Malaysia bersama rakyat Pakistan dalam masa yang sukar ini. Malaysia berharap sumbangan berkenaan dapat membantu meringankan penderitaan mangsa banjir,” menurut kenyataan itu.

Dilaporkan hampir 1,700 orang terbunuh dalam banjir itu setakat ini manakala kira-kira 33 juta daripada 230 juta penduduk terjejas teruk. –AlHijrah Online


NAHAS EMPAT KENDERAAN: PEMANDU LORI MAUT, 12 CEDERA TERMASUK ANGGOTA POLIS

SEREMBAN: Seorang pemandu lori maut, manakala 12 cedera termasuk tujuh anggota polis dalam nahas empat kenderaan di Kilometer 225, Lebuhraya Utara-Selatan (arah Utara) di sini petang semalam.

Ketua Polis Daerah Rembau DSP Hazri Mohamad berkata siasatan awal mendapati pemandu lori muatan tong cat itu dalam perjalanan dari arah Senawang menghala ke Ayer Keroh, Melaka dan memandu dilorong tengah sebelum mengubah laluan ke kanan lalu menghimpit kereta Toyota Camry serta Perodua Alza.

“Lori jenis Hino tersebut kemudiannya melanggar besi penghadang lebuh raya di bahagian tengah lalu masuk ke laluan bertentangan dan merempuh van Polis Diraja Malaysia dinaiki anggota Johor Bahru Utara yang bergerak dari arah Ayer Keroh menghala ke Senawang,” katanya dalam kenyataan di sini.

Beliau berkata akibat kemalangan itu pemandu lori disahkan meninggal dunia di tempat kejadian, seorang anggota polis cedera parah di bahagian kaki, enam anggota lagi cedera ringan, manakala pemandu dan empat penumpang dalam kereta Toyota Camry turut cedera ringan.

Katanya bagaimanapun pemandu dan seorang penumpang Perodua Alza tidak mengalami kecederaan.

Hazri berkata mayat pemandu lori terbabit dihantar ke Hospital Rembau untuk bedah siasat, manakala mangsa lain menerima rawatan di Hospital Rembau, Hospital Alor Gajah dan Hospital Melaka.

Menurutnya lori tersebut mengalami kerosakan teruk di bahagian hadapan, van polis juga remuk di bahagian hadapan dan kereta Toyata Camry remuk di bahagian hadapan dan belakang, manakala kereta Perodua Alza remuk di bahagian hadapan serta sisi hadapan sebelah kiri.

Kes disiasat di bawah Seksyen 41(1) APJ 1987. –AlHijrah Online


KELUARGA AJAK SOLAT JEMAAH SEBELUM TINGGALKAN WARGA EMAS DI SURAU

SUBANG: Seorang lelaki warga emas tidak menyangka pujukan ahli keluarganya mengajak beliau ke sebuah surau di Subang untuk berjemaah, rupanya adalah perancangan untuk meninggalkannya di situ.

Kisah tersebut dikongsikan Lembaga Zakat Selangor (LZS) menerusi laman Facebook rasminya semalam.

Menurut LZS, lelaki tersebut tidak mempunyai zuriat kerana belum berkahwin dan beliau dijaga oleh anak saudaranya.

“Namun sejak kesihatannya yang semakin merosot, ditambah pula dengan suasana yang tidak menentu kerana PKP, ahli keluarga yang menjaganya telah meninggalkan beliau di salah sebuah surau.

“Pakaian juga telah siap diletakkan di dalam beg untuk bekalan beliau,” jelas kenyataan LZS.

Menurut LZS, sejurus mendapat maklumat berhubung warga emas itu, badan pengurusan zakat tersebut bergegas untuk membantu beliau memandangkan Selangor adalah negeri tertinggi kes COVID-19.

Mangsa turut mengadu sakit kaki dipercayai akibat jangkitan kuman selain perutnya lapar dan berada dalam keletihan.

“Alhamdulillah, setelah berunding, beliau bersetuju ditempatkan di sebuah rumah kebajikan Rufaidah Home Care Services di Dengkil. Zakat Selangor akan menanggung kos penjagaan dan juga kos rawatan beliau,” ujar LZS.

LZS turut mengucapkan terima kasih kepada pembayar zakat dan menegaskan akan berusaha sedaya upaya untuk menyalurkan dana zakat kepada mereka yang berhak. — AlHijrah Online


LAPOR JIKA ADA PERUBATAN ISLAM DALAM TALIAN MENYELEWENG

TAIPING: Orang ramai diminta membuat laporan kepada pihak berkuasa jika ada amalan perubatan Islam dalam talian yang salah dan menyeleweng di sisi agama.

Menteri Di Jabatan Perdana Menteri (Hal Ehwal Agama) Datuk Idris Ahmad berkata laporan itu perlu bagi membolehkan siasatan dan tindakan diambil jika amalan perubatan itu telah menyeleweng.

“Kita harap netizen kalau ada amalan perubatan yang melanggar akidah agama seperti soal jampi, jangan tunggu pejabat agama dan boleh laporkan kepada Jabatan Agama Islam negeri, polis dan Suruhanjaya Komunikasi dan Multimedia (SKMM).

“Kita tidak mahu perkara itu menular sehingga mendatangkan musibah,” katanya pada sidang media sempena Program Jualan Bergerak Bantu Rakyat Parlimen Bukit Gantang di Kampung Kurnia Jaya, Kamunting, di sin, hari ini.

Beliau berkata demikian sebagai mengulas kenyataan Mufti Pulau Pinang, Datuk Seri Wan Salim Wan Mohd Noor, semalam yang mencadangkan agar Jawatankuasa Muzakarah Majlis Kebangsaan bagi Hal Ehwal Agama Islam mengadakan satu mesyuarat bagi memperhalusi isu berhubung trend pengamal perubatan Islam secara dalam talian.

Sebelum ini Ketua Lajnah Penyelidikan dan Pembangunan Darussyifa Malaysia, Datuk Abdul Rashid Mat Amin, berkata kemunculan individu yang mendakwa melakukan penipuan dengan mengenakan caj tinggi dan kesalahan moral seperti mencabul benar-benar mencalarkan imej perawatan Islam.–AlHijrah Online


PENDAKWAAN AKAN KEMUKA 10 SAKSI DALAM KES YASIN

PETALING JAYA: Mahkamah Sesyen di sini hari ini diberitahu bahawa pihak pendakwaan akan mengemukakan lapan hingga 10 orang saksi dalam perbicaraan kes dadah yang dihadapi penyanyi nasyid dan komposer Muhammad Yasin Sulaiman.

Timbalan Pendakwa Raya Raja Zaizul Faridah Raja Zaharudin memaklumkan perkara itu ketika pengurusan kes di hadapan Hakim Faiz Dziyauddin.

“Kami mendapat arahan agar perbicaraan kes yang ditetapkan sebelum ini pada 28 dan 29 Ogos dikekalkan. Pihak pendakwaan akan memanggil lapan hingga 10 saksi untuk memberi keterangan,” katanya.

Muhammad Yasin, 48, hadir ke mahkamah diiringi peguamnya Ariff Azami Hussein dan pegawai penjara.

Ketika ditemui media di luar mahkamah, Ariff Azami berkata anak guamnya berada dalam keadaan baik di penjara dan keluarga penyanyi itu termasuk ibunya turut hadir ke mahkamah hari ini untuk memberikan sokongan.

Pada 6 Julai lepas, keputusan laporan psikiatri oleh Hospital Bahagia UIu Kinta, Perak mengesahkan Muhammad Yasin layak dibicarakan susulan keadaan mentalnya bertambah baik serta mampu membela diri, walaupun ketika kejadian dia disahkan sebagai tidak waras.

Muhammad Yasin turut disahkan menghidap penyakit kecelaruan bipolar dan hipertiroidisme.

Pada 8 Mei lepas, mahkamah memerintahkan Muhammad Yasin dirujuk ke Hospital Bahagia Ulu Kinta untuk pemeriksaan tahap kesihatan mentalnya, selepas membenarkan permohonan pembelaan supaya tertuduh diperiksa oleh pakar psikiatri.

Penyanyi lagu Mimpi Laila itu didakwa memberikan dirinya dadah jenis ’11-nor-delta-9 tetrahydrocannabinol-9-carboxylic acid’ di Pejabat Narkotik Ibu Pejabat Daerah (IPD) Petaling Jaya pada 11.05 malam, 24 Mac tahun lepas.

Dia dituduh mengikut Seksyen 15(1)(a) Akta Dadah Berbahaya  (ADB) 1952 dan boleh dihukum di bawah Seksyen 15 (1) akta sama, yang membawa hukuman denda tidak lebih RM5,000 atau penjara maksimum dua tahun, jika sabit kesalahan.

Muhammad Yasin juga didakwa memiliki dadah jenis kanabis seberat 193.7 gram dan menanam 17 pokok ganja dalam pasu plastik berisi tanah di kediamannya di Persiaran Surian Damansara Indah Resort Home, PJU 3, Kota Damansara di sini, pada 5.30 petang, tarikh yang sama.

Pertuduhan mengikut Seksyen 6 Akta ADB dan boleh dihukum di bawah Seksyen  39A(2) akta sama yang membawa hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan dan Seksyen 6B (1) (a) ADB dan boleh dihukum di bawah Seksyen 6B (3), yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.–AlHijrah Online


TIADA KOMPROMI INDIVIDU HINA JATA NEGARA – SAIFUDDIN ABDULLAH

PEKAN: Kerajaan tidak akan berkompromi terhadap mana-mana individu yang didapati menghina Jata Negara.

Menteri Komunikasi dan Multimedia, Datuk Saifuddin Abdullah berkata ketika ini pihak Polis Diraja Malaysia (PDRM) sedang menyiasat rapi berhubung isu penghinaan Jata Negara pada kulit buku yang diterbikan Syarikat Gerakbudaya.

“Pada saya ini perbuatan yang sangat biadap dan tidak boleh kita kompromi dengan keadaan yang sedemikian rupa saya yakin polis akan menyiasat dengan rapi dan saya harap siapa sahaja yang bersalah itu harus diberi hukuman yang berat,” katanya dalam sidang media selepas mengadakan lawatan rasmi ke pusat media Pilihan Raya Kecil (PRK) Dewan Undangan Negeri (DUN) Chini, di Kampung Salong, Pekan, Pahang.

Tambah Saifuddin, tindakan menghina lambang kebesaran negara oleh mana-mana pihak tidak sepatutnya berlaku.

Buku yang berjudul Rebirth: Reformasi, Resistance and Hope in New Malaysia yang sudah terjual melebihi 300 naskah itu mendapat perhatian ramai sejak beberapa hari lalu kerana penggunaan gambar dikatakan menghina Jata Negara.

Berdasarkan peruntukan undang-undang, adalah menjadi kesalahan bagi mana-mana pihak menghina lambang kerajaan persekutuan Jata Negara, dan boleh disiasat mengikut seksyen 3 (1)(a), Akta Lambang dan Nama (1963) — AlHijrah Online


PAPARKAN KEBENARAN MENGENAI ISLAM

KUALA LUMPUR: Penubuhan saluran televisyen khas dilihat menjadi ruang strategik bagi melancarkan ‘counter-narrative’ dalam usaha menangani fenomena Islamofobia yang mendepani masyarakat Islam global.

Menurut pensyarah Fakulti Ekologi Manusia, Universiti Putra Malaysia (UPM) Prof Dr Zaid Ahmad, ia juga mampu menepis gambaran ekstremisme yang sering dipaparkan media barat apabila memperkatakan tentang Islam sehingga mempengaruhi pemikiran masyarakat dunia.

“Ketika ini, Islamofobia menjadi wacana arus perdana di barat dengan Islamofobia meresap ke dalam pelbagai segmen pemikiran dan dilihat mempengaruhi setiap sikap, keputusan dan tindakan khususnya berkaitan umat Islam.

“Jadi sekiranya diwujudkan stesen televisyen ini, ia akan menjadi benteng ‘counter-narrative’ serta pembekal maklumat lebih tepat dan berwibawa dengan menarik lebih ramai pihak untuk memahami Islam yang sebenar,” katanya.

Pensyarah Jabatan Pengajian Kenegaraan dan Ketamadunan fakulti berkenaan memberitahu Bernama menjelang penganjuran Sidang Kemuncak Kuala Lumpur 2019 dari 18 hingga 21 Dis ini.

Penubuhan saluran televisyen itu dijangka menjadi antara perbincangan sidang kemuncak berkenaan yang dipengerusikan Perdana Menteri Tun Dr Mahathir Mohamad dengan kehadiran pemimpin dunia Islam selain golongan pemikir, cendekiawan dan ulama.

Zaid menegaskan penglibatan golongan ilmuan dan agamawan amat penting dalam menjayakan usaha memperbetul berita dan maklumat palsu yang memburuk-burukkan Islam dan penganutnya.

Katanya, ini kerana gerakan menepis persepsi negatif terhadap Islam memerlukan asas ilmu yang kukuh, penyelidikan yang mantap dan berkualiti selain keupayaan memahami secara jelas isu-isu yang dimainkan di peringkat antarabangsa.

Usaha itu, jelas Zaid, akan turut membantu membawa umat Islam kembali kepada ajaran Islam yang sebenar seperti yang ditetapkan dalam al-Quran.

Sidang kemuncak yang dijadual berlangsung di Pusat Konvensyen Kuala Lumpur itu bertujuan, antara lain, membincang dan mencari jalan penyelesaian baharu bagi masalah yang dihadapi dunia Islam, dan menyumbang ke arah memperbaiki keadaan umat dan negara-negara Islam.

Ia juga bertujuan membentuk jaringan antara pemimpin, cendekiawan, ulama dan pemikir Islam di seluruh dunia, serta menghidupkan semula tamadun Islam.

Sementara itu, Ketua Pegawai Eksekutif Institut Akhbar Malaysia (MPI) Datuk Dr Chamil Wariya berkata bagi menjayakan saluran televisyen itu, ia perlu dimuatkan dengan segmen rancangan yang seimbang dan tidak terbatas kepada masyarakat Islam sahaja.

Saluran televisyen itu juga perlu dijenamakan kepada konsep yang lebih mesra kepada bukan Islam supaya kandungannya lebih mudah diterima ramai.

Chamil berkata sebarang program bersifat perbincangan juga harus dilakukan secara rasional dan bukan emosional.

“Bagi memastikan pengisian yang seimbang, ahli akademik bukan Islam yang mempunyai kepakaran dalam Islam juga boleh diundang untuk memberi pandangan yang membangun mengenai isu yang dibangkitkan,” katanya.

Selain itu, katanya, bukti pencapaian Islam dan sumbangannya yang kurang ditonjolkan barat boleh diketengahkan dalam bentuk dokumentari berfakta yang boleh memikat orang ramai untuk menonton dan mempelajarinya.

Antara yang boleh diketengahkan ialah sistem ekonomi, perbankan serta etika perniagaan Islam selain pencapaian dalam bidang sukan.

Beliau turut mencadangkan agar kos membangun dan membiayai saluran televisyen itu dikongsi bersama kalangan negara yang mempunyai matlamat serupa dalam merealisasikan idea itu. — BERNAMA


STROK HABA: IBU MANGSA MINTA ORANG RAMAI HENTIKAN SPEKULASI, EMOSI TERGANGGU

KOTA BHARU: Dua ibu yang kehilangan anak masing-masing dan dikaitkan dengan strok haba di Kelantan baru-baru ini meminta orang ramai supaya menghentikan sebarang spekulasi sehingga menyebabkan emosi mereka terganggu.

Yawaree Samoh, 25, berkata pemergian anak tunggalnya, Nur Imani Ahmad Faris Fazli, yang berusia setahun tujuh bulan pada Selasa lepas, memberi kesan kepada mereka sekeluarga.

“Saya tidak sangka dan rasa macam tidak percaya akan kehilangan Imani tetapi saya perlu reda dengan takdir Allah.

“Cuma saya minta supaya orang ramai hentikan sebarang spekulasi mengenai anak saya kerana ia memberi kesan kepada kami sekeluarga,” katanya kepada Bernama.

Turut menerima nasib sama, Nur Azwani Alias, 32, ibu seorang lagi mangsa iaitu Muhamad Syamil Akil, 11, turut berharap orang ramai tidak menokok tambah cerita yang bukan-bukan dan memberi komen negatif di media sosial mengenai anaknya.

“Di saat kami sekeluarga masih meratapi pemergian anak, masih ada segelintir masyarakat yang memberi komen negatif seolah-olah kami tidak cakna mengenai kesihatan anak.

“Saya harap perbuatan ini tidak lagi berlaku kerana kami sebagai ibu bapa berasa sangat sedih tetapi kepada mereka yang mendoakan, saya ucap terima kasih atas ingatan yang diberikan,” katanya.

Nur Azwani, yang ditemui di Kampung Tengah Perupok, Bachok berharap ibu bapa sentiasa memantau gerak-geri anak mereka terutama ketika cuaca panas agar tidak melakukan sebarang aktiviti luar yang boleh menjejaskan kesihatan.

“Selain itu, saya minta supaya kanak-kanak khususnya selalu minum air masak supaya badan mereka sentiasa sihat sepanjang musim panas ini,” katanya.

Sebelum ini, tular di media sosial kisah kedua-dua mangsa meninggal dunia dipercayai akibat strok haba.

Nur Imani, dari Kampung Kota di sini, meninggal dunia selepas mengalami batuk selama seminggu dan muntah-muntah beberapa hari kemudian manakala Muhamad Syamil menghembuskan nafas terakhir ketika mendapatkan rawatan di Klinik Kesihatan Balai, Bachok. –AlHijrah Online


MALAYSIA MOHON PERTIMBANGAN JUMLAH KUOTA HAJI SEPERTI SEBELUM INI

KUALA LUMPUR: Kerajaan Malaysia memohon pertimbangan Arab Saudi untuk membenarkan sebanyak mungkin jemaah Malaysia menunaikan haji tahun ini mengikut jumlah kuota yang diberikan sebelum ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, Malaysia bagaimanapun memahami sebarang keputusan yang akan diambil oleh Arab Saudi bagi musim haji 1443 Hijrah akan mengambil kira situasi semasa.

“Malaysia telah membuat persediaan yang rapi dan teliti bagi mempersiapkan rakyat Malaysia dari aspek pengetahuan dan kesihatan diri untuk menunaikan haji pada tahun ini.

“Malaysia akan juga memastikan ibadat haji jemaah daripada Malaysia akan dilaksanakan dengan teratur dan mematuhi sepenuhnya protokol kesihatan serta prosedur operasi standard (SOP) berkaitan operasi haji yang akan ditetapkan oleh pihak berkuasa Arab Saudi pada tahun ini,” katanya dalam hantaran di Facebook rasminya hari ini.

Beliau semalam telah bertemu Menteri Haji dan Umrah Arab Saudi Dr Tawfiq Fawaan Al-Rabiah atas jemputan menghadiri Persidangan Dan Pameran Haji Dan Umrah di Jeddah.

Idris berkata beliau telah memaklumkan kepada Dr Tawfiq bahawa Malaysia akan menyambut baik keputusan Arab Saudi untuk membenarkan semula jemaah haji daripada luar negara datang ke Tanah Suci ini menunaikan ibadat haji.

Sementara itu Idris memaklumkan Arab Saudi memuji pengurusan Tabung Haji Malaysia dalam menguruskan haji sebelum ini dan Malaysia diharap dapat menjadi contoh dan ikutan kepada negara-negara yang lain. – AlHijrah Online


TUJUH KAWASAN CATAT INDEKS PENCEMARAN UDARA TIDAK SIHAT SETAKAT 10 PAGI

KUALA LUMPUR: Tujuh kawasan mencatatkan bacaan Indeks Pencemaran Udara (IPU) di paras tidak sihat setakat 10 pagi ini, dengan Nilai di Negeri Sembilan kekal kawasan paling terjejas dengan bacaan IPU 157.

Menurut laman web Sistem Pengurusan Indeks Pencemaran Udara Malaysia (APIMS) kendalian Jabatan Alam Sekitar (JAS), Cheras di ibu negara mencatatkan IPU 155.

Di Selangor, kawasan paling tinggi IPU ialah Banting pada 125, diikuti Petaling Jaya (117) dan Shah Alam (116).

Kawasan lain dengan IPU melebihi 100 ialah Seremban (149) dan Port Dickson (101) di Negeri Sembilan.

Sebanyak 58 lagi kawasan pula berada dalam paras sederhana dengan bacaan 51-100 manakala kawasan lain mencatatkan bacaan IPU baik iaitu kurang daripada 50.

Bacaan IPU sifar hingga 50 menunjukkan kualiti udara adalah baik, 51-100 sederhana, 101-200 tidak sihat, 201-300 sangat tidak sihat dan melebihi 300 adalah berbahaya. — AlHijrah Online


ISU DANA RM600 BILION: SAIFUDDIN AKAN DAPATKAN PANDANGAN KETUA POLIS NEGARA

PUTRAJAYA: Menteri Dalam Negeri Datuk Seri Saifuddin Nasution Ismail berkata beliau akan mengadakan perbincangan lanjut dengan Ketua Polis Negara Tan Sri Acryl Sani Abdullah Sani berkenaan isu dana RM600 bilion didakwa diseleweng kerajaan terdahulu.

Saifuddin Nasution berkata, beliau akan mendapatkan pandangan daripada Ketua Polis Negara itu mengenai isu dibangkitkan Perdana Menteri Datuk Seri Anwar Ibrahim dalam sidang media Perdana Menteri itu semalam.

“Beliau (Anwar) juga ada membuat satu kenyataan umum pada semalam dan (Anwar berkata) akan serahkan (isu itu) kepada satu badan siasatan untuk meneliti perkara itu secara spesifik.

“Sudah tentu saya akan dapatkan pandangan daripada pihak badan siasatan berkaitan, kalau ia berkaitan PDRM (Polis Diraja Malaysia) ia dalam bidang kuasa kita, jika berkaitan SPRM (Suruhanjaya Pencegahan Rasuah Malaysia) tentu mereka siasat,” katanya.

Saifuddin Nasution berkata demikian pada sidang media selepas menerima sesi taklimat Kementerian Dalam Negeri (KDN) oleh Ketua Setiausaha KDN Datuk Seri Wan Ahmad Dahlan Abdul Aziz di Kompleks KDN, di sini, hari ini.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 pernah dibangkitkan bekas Ketua Menteri Melaka Adly Zahari pada 15 Nov lepas.

Semalam juga, bekas Perdana Menteri Tan Sri Muhyiddin Yassin dilaporkan berkata beliau tidak takut untuk disiasat susulan dakwaan penyelewengan dana kerajaan berjumlah RM600 bilion ketika mengetuai pentadbiran sebelum ini.

Sementara itu, mengulas sama ada PDRM akan membuka kertas siasatan ke atas Menteri Besar Kedah Datuk Seri Muhammad Sanusi Md Nor berhubung dakwaan politik wang semasa Pilihan Raya Umum ke-15 sebelum ini, beliau berkata ia akan disiasat jika mempunyai asas kukuh.

“Saya percaya tentang tahap profesionalisme pasukan polis, saya berikan sepenuh ruang dan kebebasan kepada Acryl dan pasukannya,” katanya.

Sebelum ini, pihak berkuasa digesa supaya menyiasat kenyataan Muhammad Sanusi berhubung penyokong parti Perikatan Nasional yang menuntut ganjaran kerana pulang mengundi.

Sementara itu, beliau mengingatkan semua pihak supaya mengelak daripada mengeluarkan kenyataan yang boleh membuka ruang salah faham atau membangkitkan sentimen yang mengancam kehidupan harmoni dalam negara.

Terdahulu Saifuddin Nasution tiba dan mengimbas kad perakam waktu sebagai simbolik memulakan tugas rasminya di kementerian itu pada 9.28 pagi sebelum diberi taklimat pengurusan KDN yang disampaikan oleh Wan Ahmad Dahlan.–AlHijrah Online


PINDAAN AKTA PENGANGKUTAN JALAN UNTUK HUKUMAN LEBIH BERAT KEPADA MAT REMPIT

GEORGE TOWN: Akta Pengangkutan Jalan 1987 akan dipinda bagi mengenakan hukuman lebih berat kepada mat rempit yang menunggang motosikal secara melulu atau berlumba haram dalam usaha membanteras kegiatan yang berbahaya itu kepada penunggang motosikal dan pengguna jalan raya yang lain.

Ketua Setiausaha Kementerian Pengangkutan Datuk Isham Ishak berkata pindaan itu melibatkan Seksyen 42 Akta Pengangkutan Jalan 1987 yang membabitkan kadar denda yang lebih tinggi, hukuman penjara dan sitaan bengkel yang mengubah suai motosikal mat rempit untuk berlumba haram.

“Kementerian Pengangkutan telah mengadakan perbincangan bersama beberapa agensi kerajaan antaranya Polis Diraja Malaysia (PDRM), Jabatan Pengangkutan Jalan (JPJ) dan Institut Penyelidikan Keselamatan Jalan Raya Malaysia (MIROS) bagi menangani masalah mat rempit yang semakin berleluasa sekarang ini.

“Bagi langkah jangka pendek, pihak JPJ bersama PDRM akan meneruskan operasi di lokasi mat rempit berlumba haram dengan menggunakan beberapa strategi baharu,” katanya pada sidang akhbar yang turut dihadiri Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim dan Ketua Polis Pulau Pinang Datuk Mohd Shuhaily Mohd Zain, di Ibu Pejabat Polis Kontijen Pulau Pinang, di sini hari ini.

Mengulas lanjut, Isham berkata bagi langkah jangka panjang, pihaknya akan meminda pindaan Akta Pengangkutan Jalan yang dijangka dibentangkan pada sesi pertama sidang Dewan Rakyat pada tahun depan bagi memberi kuasa kepada PDRM dan JPJ untuk menguatkuasakan akta itu dengan lebih menyeluruh.

Katanya menerusi pindaan akta itu, sebelum ini mereka yang didapati berlumba haram dikenakan saman sebanyak RM300 namun mungkin kadar saman akan dinaikkan sehingga RM5,000 atau RM10,000 dan untuk mengelakkan aktiviti lumba haram itu.

Beliau berkata pihak berkuasa tempatan (PBT) juga mungkin akan diberi kuasa untuk menyita dan menarik balik lesen bengkel yang mengubah suai motosikal bagi kegiatan lumba haram menerusi cadangan pindaan akta berkenaan.

“Selain itu, mereka yang terlibat lumba haram juga bakal dikenakan hukuman penjara, malah ibu bapa kepada remaja yang berusia di bawah 18 tahun yang didapati terlibat di dalam kegiatan lumba haram dan para penyokong serta penonton lumba haram juga akan dikenakan tindakan.

“Kami pernah pinda akta berkaitan pemandu mabuk sebelum ini dan ia juga sudah dilaksanakan, nampaknya ia didapati berkesan iaitu dengan mengenakan hukuman lebih berat kepada pesalah memandu dalam keadaan mabuk, jadi pindaan kami harap pindaan ini (mat rempit) juga dapat berjaya,” katanya.

Lima lelaki maut manakala dua penunggang motosikal parah selepas terbabit dalam kemalangan melibatkan beberapa buah motosikal dan dua kereta di Lebuhraya Tun Dr Lim Chong Eu pada pagi 17 Julai lepas.

Kemalangan pada pukul  4 pagi itu dipercayai berlaku akibat kegiatan sekumpulan mat rempit berlumba haram dan siasatan awal di lokasi mendapati, beberapa penunggang motosikal telah hilang kawalan dan merempuh antara satu sama lain dalam kejadian tersebut.–AlHijrah Online


WARGA EMAS BUNUH JIRAN TERLEPAS HUKUMAN GANTUNG, DIPENJARA 38 TAHUN

IPOH: Seorang lelaki warga emas terlepas tali gantung selepas dijatuhi hukuman penjara 38 tahun oleh Mahkamah Tinggi di sini hari ini setelah didapati bersalah membunuh jirannya yang berusia 77 tahun, tiga tahun lepas.

Hakim Datuk Abdul Wahab Mohamed memerintahkan Mohamad Shaharudin Zakaria, 68, menjalani hukuman penjara itu bermula dari tarikh tangkap iaitu pada 3 Mei 2020.

“Si mati dijerut dan dicampakkan ke dalam parit. Tertuduh sememangnya berniat membunuh si mati. Selain itu, terdapat kecederaan lain seluruh badan si mati seperti ditunjukkan post-moterm,” kata Timbalan Pendakwa Raya Liyana Zawani Mohd Radzi ketika memohon mahkamah menjatuhkan hukuman setimpal.

Mohamad Shaharudin didakwa menyebabkan kematian Zaharah Khalid, di sebuah rumah di Kampung Pasir Panjang Laut, Seri Manjung, Manjung pada kira-kira pukul 8 malam pada 3 Mei 2020.

Pertuduhan mengikut Seksyen 302 Kanun Keseksaan dan boleh dihukum dengan peruntukan yang sama yang membawa hukuman mati mandatori, jika sabit kesalahan.

Terdahulu, dalam prosiding hari ini, salah seorang anak mangsa, Hawa Isa, 48, tidak dapat menahan sebak apabila dipanggil memberi keterangan oleh pihak pendakwa tentang kesan kejadian pembunuhan itu kepada keluarga mereka.

“Memang meninggalkan kesan kepada kami sekeluarga semasa bulan puasa. Kami semua rapat dengan arwah mak terutamanya anak saya yang Orang Kurang Upaya (OKU) yang sehingga kini akan mengamuk apabila teringatkan opahnya.

“Semasa kejadian baru berlaku, orang kampung cakap macam-macam, tuduh mak saya walaupun tidak bersalah. Saya harap apa berlaku kepada mak saya, dia jerut mak saya, pijak mak saya, saya minta dia dapat hukuman yang setimpal,” kata anak ketujuh daripada 12 beradik itu.

Liyana Zawani memohon mahkamah supaya menjatuhkan hukuman gantung sampai mati meskipun terdapat pindaan Rang Undang-Undang (RUU) Pemansuhan Hukuman Mati Mandatori 2023, kerana mangsa dibunuh dengan kejam oleh tertuduh.

Bagaimanapun peguam M. Saravanan yang mewakili tertuduh merayu supaya mahkamah mengurangkan hukuman anak guamnya yang sudah berusia dengan hukuman penjara.

“Sekurang-kurangnya biarlah dia menghabiskan saki-baki hidupnya di penjara dengan tenang. Janganlah ditambahkan deritanya dengan memberinya hukuman gantung kerana ada kemungkinan Shaharudin mungkin tiada lagi bila tibanya hari untuk dia digantung,” katanya.

Seramai 13 saksi pendakwaan dipanggil memberi keterangan, manakala hanya seorang mewakili pihak pembelaan sepanjang prosiding berlangsung sejak 2021.–AlHijrah Online


MBSJ KOMPAUN KEDAI GUNTING RAMBUT TULAR

PUCHONG: Majlis Bandaraya Subang Jaya (MBSJ) dan Polis Diraja Malaysia (PDRM) telah melaksanakan satu operasi bersepadu terhadap sebuah premis gunting rambut yang tular kelmarin.

Timbalan Pengarah Jabatan Korporat dan Pengurusan Strategik MBSJ Azfarizal Abdul Rashid berkata, hasil pemeriksaan mendapati premis tersebut telah menjalankan aktiviti perniagaan tanpa mempunyai lesen sah.


YIDE MULA AGIH SUMBANGAN AIDILFITRI RM1.21 JUTA KEPADA ANAK YATIM

SHAH ALAM: Yayasan Islam Darul Ehsan (YIDE) mula menyerahkan sumbangan kepada 8,100 anak-anak yatim yang berdaftar di bawah seliaannya hari ini secara berperingkat.

Menurut Pengurus Besar YIDE, Nur Mohd Razali Abdullah sumbangan yang diberikan itu berjumlah RM 1.21 juta pada tahun ini dan setiap seorang akan menerima RM150.

“Alhamdulillah, Ahli Lembaga Pemegang Amanah YIDE yang sangat prihatin dengan kebajikan anak-anak yatim telah bersetuju untuk menaikkan jumlah RM50 lagi bagi tahun ini berbanding pada tahun sebelumnya hanya RM100 sahaja untuk seorang.

“Setiap tahun sebelum kita dilanda wabak COVID-19 adalah menjadi satu tradisi, Raja Muda Selangor, Tengku Amir Shah Sultan Sharafuddin Idris Shah Alhaj menyantuni dan menyerahkan sumbangan Hari Raya Aidilfitri kepada anak-anak yatim di 9 daerah di Negeri Selangor.

“Namun pada tahun ini dan seperti tahun lepas tiada majlis rasmi dilaksanakan bagi mengelak jangkitan wabak COVID-19,” katanya dalam kenyataan pada Sabtu.

Menurut beliau sumbangan kepada anak-anak yatim itu akan dikreditkan secara berperingkat melibatkan bilangan anak yatim yang berdaftar adalah Hulu Langat seramai (1,410), Sepang (402), Petaling (1,322), Kuala Selangor (787), Gombak (1,187), Kuala Langat (564), Sabak Bernam (409), Klang (1,533) dan Hulu Selangor (486).

Katanya jumlah penerima tahun ini meningkat berbanding 7,420 orang pada tahun lalu.

“YIDE mengucapkan terima kasih kepada penyumbang-penyumbang yang terdiri daripada orang ramai serta syarikat korporat telah menyalurkan sumbangan untuk menyantuni anak-anak yatim ini dan terima kasih juga kepada Majlis Agama Islam Selangor (MAIS) memperuntukkan sumbangan melalui Baitulmal MAIS sebanyak RM 500,000 bagi anak-anak yatim ini.

“Bagi Ramadhan tahun ini, YIDE akan meneruskan tradisi mengedarkan Kupon Infaq Yatim di lima buah daerah yang boleh diperolehi melalui Amil Zakat Fitrah yang dikenali sebagai Sahabat Prihatin YIDE (SPY),” katanya.

YIDE turut mengajak orang ramai untuk muat turun aplikasi InfaqYIDE di Goole Play Store dan Apple Store untuk memudahkan orang ramai menyalurkan infaq secara digital. – AlHijrah Online


WARGA EMAS DITEMUI MAUT TERJATUH DARI FLAT

KUALA LUMPUR: Seorang wanita berusia 62 tahun maut selepas dipercayai terjatuh dari bangunan di sebuah flat perumahan di Cheras.

Ketua Polis Daerah Cheras, Muhammad Idzam Jaafar berkata, pihaknya menerima panggilan berhubung kejadian itu pada jam 7.22 pagi tadi.

“Bertindak atas maklumat tersebut, sepasukan anggota polis dari Balai Polis Cheras telah pergi ke tempat kejadian dan mendapati seorang perempuan warganegara berumur 62 tahun dalam keadaan tidak sedarkan diri di dalam sebuah kenderaan di kawasan parkir kenderaan flat tersebut.

“Mangsa dipercayai jatuh dari flat tersebut dan disahkan meninggal dunia oleh pegawai perubatan Hospital Canselor Tuanku Muhriz UKM (HCTM) yang hadir di tempat kejadian,” katanya dalam kenyataan hari ini.

Menurut Muhammad Idzam, siasatan awal mendapati mangsa mengalami masalah mental dan tiada unsur jenayah ditemui dalam insiden yang berlaku.

Katanya, siasatan lanjut akan diteruskan bagi mengetahui punca kematian dan orang ramai yang mempunyai sebarang maklumat berkenaan kejadian diminta untuk menyalurkannya dengan cara menghubungi Ketua Polis Balai Cheras ASP Mohd Redzuan Md Darus di talian 03-92050301 sambungan 302. – AlHijrah Online


Presiden Algeria mohon rakyat bertenang

ALGERIA,
8 Mac – Presiden Algeria Abdelaziz Bouteflika menggesa rakyat berwaspada dengan
pihak dalam dan luar negara yang cuba memporak perandakan negara Afrika Utara
itu.

Bouteflika
yang berdepan kemarahan rakyat susulan keputusan untuk menyertai pilihan raya
umum April depan, mengingatkan rakyat agar tidak membiarkan tunjuk perasaan
dimanipulasi pihak asing lalu mencetuskan perang saudara.

“Rakyat
harus berhati-hati dengan cubaan sesetengah pihak mencetuskan kekecohan
menerusi tunjuk perasaan yang diadakan,” tulis Bouteflika dalam sepucuk surat.

Protes
besar- besaran diadakan rakyat sejak 22 Februari lalu bertujuan menentang
hasrat Bouteflika untuk menyertai pilihan raya umum 18 April depan dan
meneruskan penggal perkhidmatan untuk lima tahun lagi.

Sekiranya
dipilih sekali lagi, Bouteflika berjanji akan mengarahkan referendum untuk
perlembagaan baharu dan mengadakan pilihan raya awal di mana beliau tidak akan
bertanding.

Sinar Harian memetik laporan Press Tv menyebutkan pemimpin berusia 82 tahun itu, jarang kelihatan di khalayak umum sejak diserang strok pada 2013 dan kini dipercayai berada di Switzerland bagi menjalani ‘pemeriksaan kesihatan rutin’.

Dalam
pada itu, menjelang tarikh akhir memuktamadkan calon akhir pilihan raya pada 14
Mac depan, hampir 1000 peguam negara itu mengadakan protes menentang pencalonan
Bouteflika dengan alasan faktor kesihatan tidak melayakkan beliau menjadi
presiden.


BANGUNAN, KUARTERS BBP SIMPANG PERTANG TERJEJAS AKIBAT RIBUT

SEREMBAN: Sebahagian bumbung bangunan Balai Bomba dan Penyelamat (BBP) Simpang Pertang, Jelebu, dekat sini, mengalami kerosakan akibat ribut petang semalam.

Ketua Balai Penolong Penguasa Bomba (PPgB) Hazim Asriq Hasbullah, berkata terdapat juga beberapa kerosakan di tingkat tiga bangunan itu serta hose tower balai selain bumbung di empat kuarters kawasan berkenaan turut terjejas dalam kejadian pada jam 4.40 petang itu.

“Bumbung dan siling diterbangkan sejauh 30 meter ke bawah balai. Ketika kejadian, anggota turut berada dalam balai berkenaan.

“Bagaimanapun, tiada sebarang kemalangan jiwa berlaku dan ini merupakan kejadian pertama terjadi di balai ini,” katanya dalam kenyataan, di sini, malam tadi.

Beliau berkata kerja pembersihan sisa akibat bencana itu sedang dilakukan dan jumlah kerugian masih dalam penilaian.–AlHijrah Online


POLIS TAHAN LELAKI DISYAKI BUNUH BAPA

SEREMBAN: Polis menahan seorang lelaki disyaki membunuh bapanya dalam satu pergaduhan di hadapan rumah di Taman D’Ambang Kota, Lukut, Port Dickson, pada 1.20 pagi tadi.

Ketua Polis Daerah Port Dickson Supt Aidi Sham Mohamed berkata polis menerima maklumat kejadian itu daripada suspek lelaki berusia 26 tahun itu pada 12.45 tengah malam.

Katanya hasil siasatan mendapati sebelum kejadian, mangsa dalam keadaan mabuk telah bergaduh dan memukul suspek.

“Dia memaklumkan bapanya tidak sedarkan diri di hadapan rumah. Punca kejadian dipercayai suspek tidak berpuas hati dengan tindakan mangsa yang mengeluarkan perkataan kesat dan membuat bising.

Aidi Sham berkata Pembantu Pegawai Perubatan dari Klinik Kesihatan Bukit Pelandok ke lokasi dan mengesahkan kematian mangsa berusia 49 tahun itu pada 1.15 minit pagi.

Katanya pemeriksaan mendapati suspek tidak mempunyai rekod jenayah lampau dan ujian saringan air kencing adalah negatif.–AlHijrah Online


SULTAN NAZRIN PERKENAN TAHFIZ DIBUKA BERMULA 1 MAC

IPOH: Sultan Perak, Sultan Nazrin Muizzudin Shah, menzahirkan titah perkenan membolehkan maahad tahfiz di negeri itu kembali beroperasi mulai hari Isnin 17 Rejab 1442 atau 1 Mac 2021.

Perkenan Sultan Nazrin dibuat selepas baginda mendapatkan sembah nasihat daripada Kementerian Kesihatan Malaysia serta Majlis Keselamatan Negeri Perak.

Menurut Yang Dipertua Majlis Agama Islam dan Adat Melayu Perak, Datuk Seri Mohd Annuar Zaini, setiap tahfiz perlu mematuhi peraturan yang ditetapkan seperti bilangan maksimum pelajar yang dibenarkan, terhad kepada kapasiti ruang asrama dan sekolah dengan mematuhi jarak fizikal yang diwajibkan, tertakluk kepada kelulusan Jabatan Agama Islam Perak dan berpandukan nasihat Jabatan Kesihatan dan Majlis Keselamatan Negara negeri Perak.

“Ruang belajar, ruang hafalan, ruang solat dan ruang asrama wajib mematuhi jarak fizikal. Pelajar hanya dibenarkan mengguna bahagian bawah katil dua tingkat (double decker) dalam asrama yang menyediakan katil dua tingkat.

“Ibu bapa atau penjaga dibenarkan menghantar pelajar sehingga ke pintu pagar sahaja. Untuk meminimumkan pendedahan dan risiko, ibu bapa atau penjaga buat sementara waktu, tidak dibenarkan mengadakan sebarang lawatan menziarahi pelajar,” katanya dalam kenyataan hari ini.

Selain itu, tambahnya untuk memastikan jarak fizikal dipatuhi dan untuk meminimumkan berlakunya perkumpulan yang ramai pada sesuatu masa, pengurusan maahad tahfiz hendaklah menjadualkan waktu pendaftaran pelajar dalam tempoh masa yang lebih panjang dan ibu-bapa atau penjaga, dijemput hadir mengikut jadual secara berperingkat.

Barangan yang dibawa dari luar juga wajib disanitasi sebelum dibenarkan dibawa masuk ke dalam kawasan maahad tahfiz.

“Pengurusan maahad tahfiz wajib melakukan sanitasi premis sekolah dan asrama secara keseluruhan yang memenuhi piawaian yang disahkan oleh Jabatan Kesihatan atau pihak berkuasa yang berkaitan sebelum menerima pelajar melaporkan diri.

“Makanan berkumpulan menggunakan talam tidak dibenarkan. Setiap pelajar wajib menggunakan peralatan makanan sendiri yang tidak dikongsi dengan pelajar lain,” katanya.

Peraturan pembukaan tahfiz juga menetapkan pembekal barang kantin dan asrama, begitu juga pembekal peralatan tidak dibenarkan masuk ke kawasan maahad tahfiz.

Tambah Mohd Annuar, kawalan dan pemantauan kesihatan yang tegas hendaklah dipatuhi oleh guru dan staf yang keluar masuk kawasan maahad tahfiz.

“Semua petugas di maahad tahfiz hendaklah dihadkan kepada warga negara dan penduduk tetap Malaysia. Pengurusan tahfiz hendaklah memeriksa dan memastikan para petugas tinggal dalam rumah dan persekitaran yang tidak menimbulkan keraguan daripada segi piawaian kesihatan.

“Jabatan Agama Islam Perak dengan nasihat serta kerjasama Jabatan Kesihatan akan memperkenalkan mekanisme kawalan dan pemantauan untuk meminimumkan risiko jangkitan dalam kalangan warga maahad tahfiz,” katanya.

Mohd Annuar berkata, Sultan Nazrin menegaskan Jabatan Agama Islam Perak tidak berkompromi dalam menentukan pematuhan piawaian keselamatan kesihatan dalam kalangan warga maahad tahfiz.

Perkara itu penting bagi memastikan para pelajar diberikan perlindungan maksimum daripada risiko keselamatan kesihatan. – AlHijrah Online


PENIAGA TAWAR NASI LEMAK PERCUMA KEPADA PELAJAR

JOHOR BAHRU: Pengalaman menjalani hidup susah dan dibebani masalah kewangan sehingga tidak dapat meneruskan pelajaran, mendorong seorang peniaga gerai nasi lemak, Siti Aishah Othman menawarkan makanan secara percuma kepada pelajar.

Mahu dikenali sebagai Kak Chah, 32, yang baru sebulan berniaga di Universiti Teknologi Malaysia (UTM), mengalu-alukan para pelajar di universiti itu untuk datang mengambil makanan secara percuma di gerainya.

Inisiatif sejak dua hari lepas itu tular di media sosial, menyebabkan ramai pelajar beratur seawal pukul 7 pagi untuk mengambil nasi lemak biasa yang lengkap dengan ikan bilis, timun, kacang, dan telur secara percuma.

“Masa saya mula berniaga di sini ada budak-budak (pelajar) tiap hari datang beli nasi lemak biasa yang saya jual RM1 sebungkus.

“Saya faham mereka perlu berjimat, tetapi takkan nak makan nasi lemak biasa sahaja setiap hari, dan ada yang bayar guna duit syiling. Dari situ saya nampak kesusahan mereka, jadi saya sedekah sahaja,” katanya ketika ditemui di UTM di sini.

Dua hari lepas, nota Siti Aishah yang bertulis ‘Adik-adik pelajar kalau langsung tidak ada duit jangan tahan lapar datang sini beritahu, saya belanja, saya pun pernah jadi pelajar jangan malu’,  tular di media sosial sehingga mendapat pelbagai reaksi dan pujian netizen.

Ibu kepada seorang cahaya mata itu yang hanya sempat belajar di Universiti Teknologi Mara (UiTM) Puncak Alam selama setahun pada 2010 kerana mengalami masalah kewangan berkata, sejak semalam gerainya dikunjungi ramai pelajar sehingga terpaksa ditutup seawal pukul 11 pagi.

“Semalam ada individu belanja nasi lemak RM1 untuk 200 pelajar, jadi saya tolong buatkan dan semua habis diagihkan.

“Ada juga pelajar yang datang tapi malu-malu hendak ambil, saya faham kita orang susah memang pemalu tetapi saya ikhlas memberi,” kata anak kelapan daripada sembilan adik-beradik itu yang telah kematian ibu bapa.

Wanita berasal dari Kedah itu berkata selain memberi nasi lemak percuma kepada pelajar, dia juga berniaga seperti biasa dengan menjual nasi lemak berlauk bagi menampung perbelanjaan.–AlHijrah Online


BEKAS ADUN TANJUNG BIDARA MENINGGAL DUNIA MALAM TADI

MELAKA:  Bekas Ahli Dewan Undangan Negeri (ADUN) Tanjung Bidara Datuk Ab Karim Sulaiman, 75, meninggal dunia di rumahnya di Kampung Jeram, Masjid Tanah kerana sakit jantung pada 9.20 malam tadi.

Ketua Pergerakan Pemuda UMNO Melaka Abdul Hakim Abdul Wahid berkata Allahyarham sebelum itu menerima rawatan selama lima hari di sebuah hospital swasta di Klebang sebelum dibenarkan pulang ke rumahnya petang semalam.

“Jenazah akan dikebumikan selepas solat Zohor nanti di Tanah Perkuburan Islam Kampung Jeram,” katanya ketika dihubungi Bernama di sini hari ini.

Allahyarham meninggalkan isteri, Datin Fatimah Md Nor dan dua anak lelaki serta dua anak perempuan.

Arwah merupakan bekas Pengarah Ikatan Relawan Rakyat (RELA) (kini dikenali sebagai Jabatan Sukarelawan Malaysia) sebelum menjadi calon Barisan Nasional (BN) bagi kerusi Dewan Undangan Negeri (DUN) Sungai Udang pada Pilihan Raya Umum ke-10 (PRU10) pada 1999.

Beliau kemudiannya dipilih sebagai ADUN Tanjong Bidara pada PRU11 pada tahun 2004 dan dilantik sebagai Pengerusi Jawatankuasa Alam Sekitar, Perumahan dan Kerajaan Tempatan negeri.

Allahyarham berkhidmat di kerusi Tanjung Bidara selama dua penggal dengan jawatan terakhirnya sebagai Pengerusi Jawatankuasa Kerja Raya dan Kemudahan Awam negeri.–AlHijrah Online


PERARAKAN BENDERA ISRAEL DI BAITULMAQDIS CETUS KEMARAHAN PALESTIN

RAMALLAH: Perarakan Bendera oleh Israel di Baitulmaqdis pada Khamis mencetuskan kemarahan dan kecaman orang awam dan pegawai Palestin, lapor Xinhua.

Puluhan ribu rakyat Israel menyertai perarakan untuk memperingati “Penyatuan Baitulmaqdis” di tengah-tengah langkah keselamatan Israel yang ketat.

Para peserta mengibarkan bendera Israel dan melaungkan slogan anti-Palestin, berarak dari bahagian barat bandar itu melalui Quarter of the Old City Islama sehingga ke Wailing Wall berhampiran Masjid Al-Aqsa.

Jurucakap presiden Palestin, Nabil Abu Rudeineh, memberitahu pemberita di Ramallah di Tebing Barat bahawa Baitulmaqdis hanya akan menjadi ibu negara Palestin yang Merdeka sampai bila-bila.

“Rakyat Palestin mempunyai hak yang sah di Baitulmaqdis, bukan Israel atau Amerika Syarikat (AS),” kata Abu Rudeineh, mengecam perarakan itu sebagai “provokasi dan peningkatan (ketegangan) Israel.”

Beliau menganggap kerajaan Israel bertanggungjawab sepenuhnya atas peningkatan ketegangan yang akan membawa kepada lebih banyak permusuhan, bukan sahaja di Baitulmaqdis bahkan di seluruh wilayah.

Agensi berita rasmi Palestin (WAFA) melaporkan bahawa peserta Israel dalam perarakan itu yang dilindungi pegawai polis Israel, menyerang beberapa rakyat Palestin.

Polis Israel turut menahan 10 rakyat Palestin kerana menghalang perarakan.

Pada pagi Khamis, Israel mengerahkan lebih 3,000 anggota polis di seluruh kota Baitulmaqdis untuk memantau perarakan itu, menurut Radio Israel.

Di Semenanjung Gaza, ratusan rakyat Palestin berdemonstrasi berhampiran pagar sempadan antara Semenanjung Gaza timur dan Israel membantah perarakan bendera Israel.

Mereka mengibarkan bendera Palestin dan melaungkan slogan menentang Israel, sambil membakar tayar dan menggantung berpuluh-puluh bendera Palestin di pagar sempadan, kata saksi.

Pemimpin gerakan Jihad Islam Palestin (PIJ), Khaled Al-Batsh, berkata semua bukti sejarah menunjukkan kota Baitulmaqdis adalah milik Islam, Arab dan Palestin.

Tujuh penunjuk perasaan Palestin dilaporkan cedera dan berpuluh-puluh mengalami sesak nafas selepas terhidu gas pemedih mata yang dilepaskan oleh tentera Israel.

Sementara itu ketua biro Hamas, Ismail Haniyeh, yang memerintah Semenanjung Gaza dalam satu kenyataan akhbar berkata: “penggerak entiti Israel untuk melindungi Perarakan Bendera mencerminkan kerapuhan keselamatan Israel.”

Haniyeh berkata konfrontasi dengan musuh masih berterusan dan rakyat kita tidak akan berhenti selagi wilayah termasuk Baitulmaqdis dan hak kami tidak dikembalikan.”

Nasionalis Israel mengadakan Perarakan Bendera tahunan untuk meraikan apa yang dipanggil “Hari Yerusalem.” Israel menguasai Baitulmaqdis semasa perang 1967 dan mengilhakkannya tidak lama selepas itu – satu langkah yang tidak diiktiraf oleh kebanyakan masyarakat antarabangsa.–AlHijrah Online


MALAYSIA LANTANG BERSUARA MAHU AS SELESAIKAN ISU KEKEJAMAN TERHADAP PALESTIN

KUALA LUMPUR: Kesungguhan Malaysia bersuara lantang mengenai isu berkaitan Palestin dengan meminta Amerika Syarikat (AS) bersikap jujur menyelesaikan kekejaman rejim Israel terhadap rakyat Palestin menunjukkan pendirian tegas dan konsisten negara berhubung perkara itu.

Beberapa penganalisis isu semasa berpandangan bahawa tindakan Perdana Menteri Datuk Seri Ismail Sabri Yaakob menyuarakan pendirian Malaysia berhubung konflik Ukraine-Rusia, Palestin, Myanmar dan Laut China Selatan semasa Sidang Kemuncak Khas ASEAN-AS yang dipengerusikan Presiden Joe Biden di Washington DC baru-baru ini adalah tepat.

Pensyarah Perhubungan Antarabangsa Universiti Selangor Ismail Hashim berkata konflik Palestin-Israel sudah berlarutan sejak sekian lama dan perlu ditangani dunia terutama AS yang perlu menggunakan pengaruhnya untuk menyelesaikan isu itu.

Beliau berkata dunia perlu segera membuka mata kepada apa yang berlaku terhadap rakyat Palestin serta mengambil tindakan sepatutnya dan Malaysia perlu merintis ke arah berusaha mengambil tindakan dalam menyelesaikan isu itu.

“Kalau Amerika tak mahu ambil (tindakan), Malaysia boleh terajui. Negara Islam harus tegas kalau Amerika tak mahu bertindak,” katanya merujuk kepada kenyataan Perdana Menteri yang meminta AS berlaku jujur dan telus dalam menangani isu Israel-Palestin.

Malaysia turut berpendirian tegas mengutuk sekeras-kerasnya pencerobohan dan serangan rejim Israel serta pendatang haram Yahudi ke atas rakyat Palestin seperti yang berlaku di Masjid Al-Aqsa, Baitulmaqdis kebelakangan ini.

“Malaysia lebih ke hadapan dalam membela hak rakyat Palestin ini sejak dulu lagi… masa pergi ke Gaza dahulu untuk buat misi bantuan Aman Palestin pada 2014, orang Palestin di Gaza pun hormat Perdana Menteri kita,” katanya ketika dihubungi Bernama.

Presiden Majlis Perundingan Pertubuhan Islam Malaysia (MAPIM) Mohd Azmi Abdul Hamid pula berpandangan bahawa permintaan Perdana Menteri kepada AS sememangnya tepat kerana negara itu sahaja yang boleh mempengaruhi Israel atau melakukan satu tindakan yang akan menyebabkan rejim zionis terpaksa patuh dan mempertimbang tindakannya.

Justeru, beliau berkata Malaysia perlu meneruskan usaha mempengaruhi negara serantau dalam membantah keganasan yang dilakukan terhadap Palestin.

“Saya berpandangan Malaysia jangan hanya menyuarakan (isu ini) di Washington sahaja, (kita) mesti mencari jalan bagaimana mempengaruhi sebanyak mungkin negara lain untuk mewujudkan suara yang lebih besar, kuat dan menyatakan benda yang tegas,” katanya.

Mohd Azmi berkata selain Brunei dan Indonesia selaku negara Islam, Malaysia juga perlu mendapat sokongan Filipina, Singapura dan Thailand sebagai platform terdekat dalam mencapai kata sepakat untuk menekan AS supaya menggunakan pengaruhnya terhadap Israel. –AlHijrah Online


MESYUARAT KHAS MAJLIS RAJA-RAJA HARI INI MEMILIH AGONG KE-17

KUALA LUMPUR: Mesyuarat Khas Majlis Raja-Raja akan berlangsung hari ini bagi memilih Yang di-Pertuan Agong ke-17.

Mesyuarat khas itu yang dijadual bermula pada 10 pagi di Istana Negara akan menyaksikan pengundian oleh sembilan Raja-Raja Melayu bagi memilih Yang di-Pertuan Agong dan Timbalan Yang di-Pertuan Agong yang baharu.

Persidangan khas itu diadakan susulan tempoh lima tahun penggal pemerintahan Al-Sultan Abdullah Ri’ayatuddin Al-Mustafa Billah Shah sebagai Yang di-Pertuan Agong ke-16, bakal tamat pada 30 Jan tahun depan.

Al-Sultan Abdullah melafaz sumpah dan menandatangani surat sumpah jawatan sebagai Yang di-Pertuan Agong ke-16 pada 31 Jan 2019 setelah dipilih pada Mesyuarat Khas Majlis Raja-Raja pada 24 Jan tahun sama.

Menurut Seksyen 2, Bahagian I, Jadual Ketiga Perlembagaan Persekutuan, Majlis Raja-Raja hendaklah menawarkan jawatan Yang di-Pertuan Agong kepada Raja yang layak dipilih, yang negerinya ialah yang pertama dalam senarai pemilihan.

Jika Raja yang berjaya tidak menerima tawaran, maka proses pengundian semula akan dijalankan, iaitu dengan mencalonkan nama Raja yang kedua dalam senarai kekananan yang layak dipilih untuk diundi.

Susunan penggiliran pertama bermula pada 1957 (bagi pelantikan Yang di-Pertuan Agong) sehingga 1994, dilakukan atas persetujuan Raja negeri-negeri mengikut kekananan dari segi tempoh pemerintahan yang dimulakan dengan Negeri Sembilan, diikuti Selangor, Perlis, Terengganu, Kedah, Kelantan, Pahang, Johor dan Perak.

Malaysia adalah sebuah daripada 43 negara di dunia yang mengamalkan sistem pemerintahan Raja Berperlembagaan dan satu-satunya negara yang mengamalkan sistem penggiliran dalam kalangan sembilan Raja Melayu. — AlHijrah Online


RIBUAN HADIR QIAMULLAIL PERDANA SIRI 2

PUTRAJAYA: Lebih 2,000 jemaah hadir pada program Qiamullail Perdana Siri 2 yang diadakan di Masjid Putra, Putrajaya pagi tadi.

Program yang bermula jam 4.30 pagi itu merupakan kesinambungan majlis serupa pada Jun lalu dan ia turut dihadiri Menteri di Jabatan Perdana Menteri (Hal Ehwal Agama) Datuk Idris Ahmad.

“Inilah kekuatan Islam. Kita bersatu di saf solat. Kita berpadu di masjid.

“Pemimpin perlu bersujud kepada Allah. Anggota perkhidmatan awam perlu bersujud kepada Allah. Ibu bapa perlu bersujud kepada Allah. Anak-anak perlu bersujud kepada Allah. Ia akan mendidik hati dan diri kita sebagai hamba. Kita sedar diri, Allah sentiasa Maha Melihat setiap tindakan kita,” kata Idris dalam catatan di Facebooknya.

Ujarnya apabila beliau diamanahkan memimpin Jabatan Perdana Menteri (Hal Ehwal Agama), menggerakkan kekuatan solat dalam masyarakat adalah menjadi keutamaannya.

“Tahniah kepada Jabatan Agama Islam Wilayah Persekutuan (JAWI), Mahkamah Syariah Wilayah Persekutuan dan Masjid Putra sebagai penganjur.

“Tahniah juga kepada TV AlHijrah yang menyiarkan secara langsung Qiamullail Perdana pagi ini. TV AlHijrah membuka lembaran baharu dalam dunia penyiaran negara,” katanya.

Antara pengisian utama program pagi tadi ialah qiamullail secara berjemaah yang akan dipimpin oleh Qari Ustaz Ahmad Tirmizi Ali, solat Subuh berjemaah, dan penyampaian tausiah.

Program pagi tadi boleh disaksikan semula di Facebook rasmi TV AlHijrah.– AlHijrah Online


REKA BENTUK ‘TROPICAL BRUTALISM’ TARIKAN MUSALLA AL ABRAR SG PENCHALA

KUALA LUMPUR: Pengunjung yang melalui Jalan Sungai Penchala di Segambut di sini, pasti tidak akan melepaskan peluang memerhati sebuah bangunan konkrit berwarna putih kelabu yang dipenuhi dengan landskap tumbuhan hijau.

Sepintas lalu, pemandangan bangunan itu tidak ubah seperti sebuah bangunan pejabat, namun apabila menjengah ke dalam kawasan berkenaan, ia sebenarnya sebuah surau dinamakan Musalla Al Abrar dengan struktur binaannya berbentuk kiub dan keseluruhan dinding menggunakan batu blok angin.

Hafiz Ismail, 48, arkitek dipertanggungjawabkan membuat pelan surau itu berkata Musalla Al Abrar diinspirasikan daripada struktur bangunan suci, Kaabah yang terletak di Masjidil Haram di Makkah.

“Saya mengambil ilham daripada struktur Kaabah berbentuk kiub, bagaimana struktur sederhana Kaabah itu, jutaan umat Islam dari seluruh dunia setiap tahun pergi. Jadi mengapa tidak kita fikir (pelan) bentuk Kaabah yang kiub sahaja yang boleh menarik ramai orang,” katanya kepada Bernama baru-baru ini.

Musalla Al Abrar yang menelan kos RM3 juta itu mempunyai dua aras ruang solat yang boleh memuatkan sehingga 1,500 jemaah pada satu-satu masa dan turut menempatkan ruang pejabat, tempat wuduk, tandas dan dapur.

Surau bertaraf masjid tersebut di bawah pentadbiran Yayasan Tawfiq siap dibina pada 2016 dan sehingga kini ia menjadi tumpuan umat Islam bukan sahaja dari kawasan berdekatan malah juga dari luar Lembah Klang untuk mengikuti majlis ilmu yang diadakan di kawasan berkenaan.

Bercerita lanjut, lulusan ijazah seni bina dari Universiti Teknologi MARA (UiTM) Shah Alam itu berkata dari segi disiplin seni bina, ‘tropical brutalism’ diterapkan pada reka bentuk bangunan surau berkenaan yang mempunyai kelebihan dan setiap daripadanya mempunyai fungsi tertentu.

Menurutnya, perkataan ‘brutalism’ itu merujuk kepada penggunaan material dinding dan tiang surau yang 100 peratus berasaskan binaan konkrit yang dilepa simen tanpa semburan cat dan hanya bahagian lantai dicat.

Sementara perkataan ‘tropical’ pula diterapkan melalui aspek landskap tumbuhan yang banyak meliputi sebahagian surau itu bagi mewujudkan persekitaran hijau yang mendamaikan, katanya.

Hafiz berkata penggunaan batu blok angin pada keseluruhan dinding surau tersebut pula bertujuan mewujudkan lubang pengudaraan semula jadi sekali gus jemaah yang berada di dalamnya lebih selesa dan tenang walaupun dalam jumlah ramai.

“Perkakasan digunakan di ruang tandas, wuduk juga tidak mahal dan mudah didapati namun didekorasi sebaiknya supaya ia membentuk nilai estetika dan nampak lebih menarik,” katanya.

Sementara itu, Pemegang Amanah Yayasan Tawfiq, Syed Hussin Syed Shaikh Al Junid berkata reka bentuk surau itu menerapkan elemen minimalis yang sesuai dengan kontemporari semasa sebagai daya tarikan khususnya kepada golongan muda di bandar bagi mengimarahkan aktiviti keagamaan.

“Binaan surau ini berbeza dengan binaan surau atau masjid lain, walaupun ia kecil, nampak ekstrem dan kolot dengan binaan batu angin tetapi apabila kita berada di dalam jauh selesa dan hati akan lapang dengan pemandangan landskap di sekeliling,” katanya.

Syed Hussin berkata mengikut perancangan pada masa akan datang, kemudahan lain seperti dewan, sekolah agama dan kafe turut akan dibina bersebelahan dengan surau berkenaan yang menjadikan keseluruhan kawasan itu sebagai pusat dakwah.–AlHijrah Online


IBU MANGSA KEBAKARAN LUAH RASA SEDIH

KUALA LUMPUR: Ibu kepada remaja lelaki berusia 16 tahun yang maut dalam satu kebakaran di Bandar Puncak Alam, semalam meluahkan rasa sedih dengan kehilangan anak kelimanya, Muhammad Damin Mikhail Bin Kamsol.

Menerusi hantarannya di Facebook, Hizanawati Hj Abu Bakar berkata, Damin Mikhail merupakan anak yang sangat baik dan beliau amat menyayangi arwah.

Menurutnya, jenazah masih berada di Hospital Sungai Buloh untuk bedah siasat dan urusan pengebumian dijangka pada lewat petang ini.

Beliau juga memohon jasa baik orang ramai mendoakan agar segala urusan dipermudahkan dan arwah ditempatkan dalam kalangan orang beriman.

Terdahulu, seorang remaja lelaki berusia 16 tahun maut dalam satu kebakaran di tandas awam terbiar di Bandar Puncak Alam, Fasa 3. Difahamkan, kebakaran berkenaan berpunca daripada dua rakan mangsa yang bergurau bermain api.–AlHijrahOnline


REMAJA LANGGAR POLIS, LARI SEKATAN DITAHAN

SEREMBAN: Seorang remaja ditahan selepas melanggar seorang anggota polis ketika cuba melarikan diri dari pemeriksaan jalan raya di Jalan Batu 1, Jalan Pantai, Port Dickson dekat sini awal pagi tadi.

Ketua Polis Daerah Port Dickson Supt Aidi Sham Mohamed berkata dalam kejadian pada pukul 1.15 pagi itu, remaja berusia 19 tahun yang menunggang motosikal jenis Yamaha Y15 itu ditahan bagi tujuan pemeriksaan sebelum dia bertindak melarikan diri dan melanggar seorang anggota menyebabkan dia turut terjatuh mengenai penghadang jalan.

“Anggota polis yang dilanggar mengalami kecederaan di kepala manakala remaja terbabit cedera di bahu dan kaki akibat terjatuh dari motosikalnya. Kedua-dua mangsa dibawa ke Hospital Port Dickson untuk mendapatkan rawatan.

“Siasatan mendapati suspek melarikan diri kerana tidak mempunyai lesen memandu. Semakan terhadapnya mendapati tiada rekod jenayah lampau dan saringan ujian air kencing adalah negatif dan direman tiga hari bermula hari ini,” katanya dalam kenyataan di sini, hari ini.

Aidi Sham berkata kes disiasat di bawah Seksyen 186 Kanun keseksaan kerana menghalang tugas penjawat awam selain menasihati orang ramai supaya tidak membuat sebarang tindakan yang mendatangkan bahaya kepada diri dan pengguna jalan raya yang lain. – AlHijrah Online